Empat pelajar mati ditikam, rakan sebilik bukan suspek
Oleh KOSMO!

20 November 2022, 6:30 pm
WASHINGTON – Polis yang menyiasat kes tikaman maut empat pelajar Universiti Idaho berkata kelmarin bahawa mereka tidak percaya dua rakan sebilik yang terselamat, terlibat dalam jenayah itu, lapor saluran berita ABC kelmarin.
Insiden berlaku di bandar Moscow dalam negeri Idaho.
Kesemua mangsa dibunuh di sebuah rumah berhampiran kampus awal pagi Ahad, minggu lalu dan ditemui beberapa jam kemudian. Mereka dikenali sebagai Ethan Chapin (20 tahun), Madison Mogen (21 tahun), Xana Kernodle (20 tahun) dan Kaylee Goncalves (21 tahun).
Polis belum menahan mana-mana suspek.
Mangsa-mangsa itu dipercayai sedang tidur ketika serangan berlaku dengan masing-masing ditikam berulang kali, kata polis kelmarin yang memetik laporan koroner. Ada mangsa yang mengalami kecederaan kerana mempertahankan diri, namun tiada tanda serangan seksual berlaku.
Dua rakan sebilik wanita yang terselamat,  berada di rumah itu semasa kejadian dan mereka tidak cedera, kata  Ketua Polis Moscow, James Fry.

Keempat-empat pelajar itu dipercayai dibunuh antara pukul 3 pagi hingga 4 pagi Ahad lalu, kata Datuk Bandar Moscow, Art Bettge pula kepada ABC News.
Rakan sebilik yang terselamat berada di rumah apabila polis tiba selepas menerima laporan mengenai individu yang tidak sedarkan diri di rumah itu kira-kira tengah hari, kata Fry. Rakan sebilik mangsa bukan individu yang menghubungi talian kecemasan  911, demikian menurut jurucakap Polis Negeri Idaho, Aaron Snell.
Identiti pemanggil 911 tidak didedahkan, manakala senjata yang digunakan untuk membunuh juga belum ditemui. – Agensi


Motosikal hangus angkara tangki minyak bocor
Oleh FLORINA DERIS

20 November 2022, 6:36 pm
PETALING JAYA – Sebuah motosikal milik seorang remaja tiba-tiba terbakar apabila tangki minyak motosikal itu bocor dalam kejadian di Alor Setar, Kedah semalam.
Menerusi video berdurasi 18 saat yang dirakam dan dimuat naik oleh pengguna TikTok, @naimm47, remaja berkenaan dilihat berusaha memadamkan api tersebut, namun gagal apabila api itu semakin marak.
“Terima kasih kepada mereka yang sudah membantu saya semalam. Semoga dimurahkan rezeki,” kata remaja berkenaan menerusi ruangan komen.
Kejadian malang itu sekali gus mengundang pelbagai reaksi daripada netizen yang rata-ratanya meluahkan rasa simpati mereka terhadap remaja berkenaan.
“Kasihan sungguh dia. Mungkin itu merupakan satu-satunya motosikal yang dia ada. Semoga dipermudahkan segala urusan,” komen seorang pengguna.
“Ramai yang menonton berbanding menolong. Itu merupakan perkara yang biasa dan sudah menjadi lumrah kehidupan,” ujar seorang netizen lain.

“Semoga ada rezeki lain buatnya dan semoga sentiasa dipermudahkan urusan,” tulis seorang pengguna TikTok lain.
Dalam pada itu, terdapat juga pengguna yang sempat meninggalkan nasihat masing-masing untuk keselamatan pemandu pada masa akan datang.
“Sebenarnya tindakan mencurah air ke dalam api yang sedang marak hanya akan mengeruhkan keadaan. Agaknya dia sedang panik,” kata pengguna itu.
“Jangan menggunakan air untuk memadamkan api, sebaliknya kain basah untuk menekup api,” ujar seorang lagi pengguna lain.
Susulan itu, seorang pengguna di laman sosial itu yang mengemukakan cadangan untuk membuat kutipan bagi membantu remaja tersebut.
“Allahuakbar. Semoga ada rezeki adik ini. Akak berasa teringin hendak membantu,” katanya. – KOSMO! ONLINE


Abah dapat sokongan jadi PM 10
Oleh MOHD RASDAN AHMAD

20 November 2022, 7:04 pm
PETALING JAYA – Pengerusi Perikatan Nasional (PN), Tan Sri Muhyiddin Yassin menyifatkan beliau telah mendapat sokongan daripada Gabungan Parti Sarawak (GPS), Gabungan Rakyat Sabah (GRS) serta beberapa Ahli Dewan Rakyat lain untuk diumumkan sebagai Perdana Menteri Ke-10.
Ahli Parlimen Pagoh itu berkata, beliau berkeyakinan akan memperolehi bilangan sokongan yang mencukupi daripada Ahli-ahli Dewan Rakyat untuk membolehkan dilantik oleh Seri Paduka Baginda Yang di-Pertuan Agong sebagai Perdana Menteri sepertimana yang dikehendaki oleh Perlembagaan Persekutuan.
“Saya telah mempengerusikan Mesyuarat Majlis Tertinggi PN petang ini. Saya telah melaporkan kepada MT PN bahawa saya telah mengadakan pertemuan dengan Pengerusi GPS, Tan Sri Datuk Patinggi Abang Johari Tun Openg pagi tadi berhubung pembentukan Kerajaan Persekutuan selepas PRU 15.
“Beliau telah memaklumkan kesediaan Ahli-Ahli Dewan Rakyat GPS untuk memberi sokongan dan kepercayaan kepada saya untuk dilantik sebagai Perdana Menteri Ke-10.
“Saya juga telah mengadakan pertemuan dengan Pengerusi GRS, Datuk Seri Hajiji Noor yang juga telah menyatakan kesediaan Ahli-Ahli Dewan Rakyat GRS untuk memberi sokongan dan kepercayaan kepada saya sebagai Perdana Menteri ke-10,” jelasnya hari ini.
Jelas Muhyiddin, beberapa orang Ahli Dewan Rakyat lain juga telah memberikan komitmen yang sama. – KOSMO! ONLINE.


Elak guna wang dalam rundingan bentuk kerajaan
Oleh FLORINA DERIS

20 November 2022, 6:47 pm
PETALING JAYA – Institut Demokrasi dan Hal Ehwal Ekonomi (IDEAS) menggesa semua pihak berkaitan agar membuat rundingan dalam membentuk kerajaan baharu berlandaskan dasar dan bukan pengagihan pelantikan bersifat naungan semata-mata.
Ketua Pegawai Eksekutif IDEAS, Dr. Tracia Yeoh berkata, membentuk kerajaan campuran adalah agenda paling penting dalam beberapa hari mendatang dan perlu berwaspada terhadap penggunaan wang sepanjang proses itu.
“Undang-undang penting seperti Akta Pendanaan Politik, Akta Peruntukan Pembangunan Kawasan, Akta Perkhidmatan Parlimen, Akta Tanggungjawab Fiskal dan Akta Perolehan Kerajaan adalah lebih mendesak berbanding sebelum ini.
“Maka itu, kami menanti untuk menyaksikan parti-parti politik menyatakan pendirian mereka terhadap semua perundangan ini yang dilihat mampu mengubah pentadbiran,” katanya dalam satu kenyataan hari ini.
Kata beliau, pihaknya menggalakkan parti-parti politik untuk berunding berdasarkan kepada dasar dan undang-undang kerana ia adalah amat diperlukan dalam menangani kedua-dua pembaharuan ekonomi dan institusi pada masa mendatang.
“Jelas sekali, para pengundi di Malaysia terlihat sudah letih akan budaya rasuah yang tertanam dalam pentadbiran dan ekosistemnya khususnya dalam kalangan pengundi Melayu yang telah menyatakan pendirian terhadap isu ini.

“Kami menantikan perancangan yang kukuh selaras dengan Pelan Antirasuah Nasional (NACP) yang akan tamat tempohnya pada tahun 2023,” tambah Tracia.
Dalam pada itu, IDEAS mengakui bahawa Pilihan Raya Umum ke15 (PRU15) telah membawa kepada wujudnya istilah Parlimen tergantung apabila tiada mana-mana gabungan parti berjaya memenangi majoriti mudah. – KOSMO! ONLINE


Remaja dikurung keluarga panjat keluar dari bilik untuk cari makanan
Oleh KOSMO!

20 November 2022, 7:00 pm
WASHINGTON –  Seorang gadis berusia 18 tahun di Amerika Syarikat (AS) dirakam memanjat semula ke dalam bilik selepas melarikan diri daripada penderanya untuk mendapatkan makanan dan air, lapor akhbar Daily Star semalam.
Rakaman itu tular di media sosial. Mangsa dikatakan selama ini dikurung oleh ibu dan neneknya di dalam bilik tidurnya.
Gadis yang tidak dikenali itu hanya diberikan sedikit makanan dan sebuah baldi untuk membuang najis.
Ibu mangsa, Addy Gonzales serta neneknya, Maria Pasarin kemudian didakwa atas dua pertuduhan iaitu penderaan kanak-kanak dan mengurung mangsa. Seorang lelaki yang bersubahat, Daniel Omezcua turut didakwa.
Polis dimaklumkan mengenai jenayah itu selepas mangsa dilihat menggunakan tangga untuk memanjat semula ke dalam biliknya pada 4 November lalu di Las Vegas Utara, AS
Gadis itu dilaporkan cuba mencari makanan dan air di kebun belakang rumah jirannya sebelum pemilik rumah itu menyaksikan kejadian itu melalui sistem televisyen litar tertutup.

Mangsa memaklumkan kepada jirannya bahawa dia memanjat turun menggunakan cadar dan pengikat pakaian. Dia cuba meminum air paip kerana kehausan dan mengalami dehidrasi yang teruk.
Jiran itu menggesa mangsa untuk menghubungi polis, tetapi dia berkata ‘tiada siapa yang akan mempercayainya’.
Polis dimaklumkan mengenai kejadian itu dan tiba di kediaman berkenaan pukul 3.30 petang (waktu tempatan). Gonzales, Omezcua dan Pasarin ditahan sejurus selepas itu.
Ketiga-tiga suspek dewasa itu dijadual dihadapkan ke mahkamah esok. – Agensi


Pelajar sekolah rendah berusia 99 tahun meninggal dunia
Oleh KOSMO!

20 November 2022, 5:00 pm
NAIROBI, KENYA – Seorang wanita yang dipercayai merupakan pelajar sekolah rendah paling tua di dunia menghembuskan nafas terakhir di kediamannya di Kenya, lapor Badan Penyiaran Britain (BBC) kelmarin.
Keadaan kesihatan wanita berkenaan, Priscilla Sitienei, 99, dilaporkan mula merosot selepas dia menghadiri kelas pada Rabu lalu.
Dia dan rakan-rakan sekelasnya yang berusia 12 tahun dikatakan sedang bersiap sedia untuk menghadapi peperiksaan akhir yang dijadual berlangsung minggu depan.
Kisah mengenai Sitienei mendapat pujian daripada Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).
Wanita berkenaan memberitahu agensi itu tahun lalu bahawa dia mahu memberi motivasi kepada ibu-ibu muda untuk kembali ke sekolah.
“Saya mahu menunjukkan contoh bukan sekadar untuk mereka bahkan gadis-gadis lain di seluruh dunia yang tercicir daripada persekolahan.

“Tanpa pendidikan, tiada bezanya diri anda dan ayam,” katanya.
Turut dikenali sebagai Gogo yang bermaksud nenek dalam bahasa tempatan, Sitienei memberitahu BBC pada 2015 bahawa dia akhirnya sudah pandai membaca dan menulis, sesuatu yang tidak pernah dipelajarinya ketika kecil.
Rekod terkini bagi pelajar sekolah rendah tertua di dunia menurut Guinness Book of Records dipegang oleh seorang lagi warga Kenya, mendiang Kimani Maruge yang bersekolah ketika usia 84 tahun pada 2004 sebelum meninggal dunia lima tahun kemudian. – Agensi


Hanya doktor ada ‘kuasa’ bagi cuti esok
Oleh MUHAMMAD HAIKAL RAMLI

20 November 2022, 5:18 pm
PETALING JAYA – Ekoran tiada parti yang mencapai majoriti mudah untuk membentuk Kerajaan Persekutuan yang baharu dalam Pilihan Raya Umum ke-15 (PRU15), parlimen kini disifatkan tergantung.
Bertitik tolak daripada itu, timbul pula persoalan dalam kalangan orang ramai yang mempersoalkan sama ada esok akan diberikan cuti peristiwa atau tidak.
Susulan itu, seorang pakar perubatan yang dikenali sebagai Dr Redza Zainal tampil berseloroh melalui hantaran di akaun Twitternya dengan menulis ‘Rasmi: Belum ada kuasa sah yang layak untuk beri cuti esok kecuali Doktor’.
Ciapan tersebut berjaya meraih perhatian dan telah mendapat pelbagai komen dan reaksi daripada orang ramai khususnya pengguna Twitter.
“Yang ini tersangat betul, tiada siapa boleh sangkalkan lagi, memang berkuasa, boleh bagi cuti bila-bila masa sahaja,” ciap @NajmiSaif.

“Dah cuti minggu lepas, dengan kerja berlambaknya, mahu atau tidak, walaupun sakit urat terpaksalah datang kerja esok,” ciap @Fathijun.

“Baru rancang nak ambil sijil cuti tetapi terlupa sudah cuti awal-awal dulu, maka reda sahajalah pergi kerja,” ciap @ekinboomuah.
Sementara itu, terdapat juga orang ramai yang berseloroh bertanyakan doktor tersebut tentang bagaimana untuk nampak sakit walaupun tidak sakit supaya mendapat sijil sakit tanpa perlu disoal banyak.
“Salam Doktor, boleh terangkan bagaimana muka cirit birit apabila minta sijil sakit nanti, doktor jangan banyak tanya, saya sakit ni,” tulis @johnywu.
“Agak-agak kalau mekap kasi pucat muka doktor tahu tak kita menipu? terdesak ni nak bali Subang dari Kelantan, gurau saja doktor!,” ciap @mexqlate.
Setakat ini, ciapan tersebut telah meraih sebanyak 1,132 tanda suka dengan 892 ciap semula dan dihujani dengan pelbagai komen daripada pengguna Twitter terutama pengikutnya. – KOSMO! ONLINE


Ada urusan tertangguh, jumpalah waris – Zamani
Oleh HANISAH SELAMAT

20 November 2022, 5:54 pm
PETALING JAYA – Penyanyi Zamani yang masih berduka atas pemergian abangnya, Zulfazil kelmarin meminta sesiapa yang mempunyai urusan tertangguh dengan Allahyarham supaya bertemu waris terdekat.
Katanya, mereka sekeluarga turut berharap semua pihak yang pernah berurusan dengan arwah dapat memaafkan andai ada kesilapan tidak disengajakan, selain menghalalkan segala pemberian.
“Jika ada urusan arwah abang yang masih tertangguh dengan mana-mana pihak, saya dengan rendah hati meminta anda untuk maklumkan kepada saya atau anak sulung arwah, Aqmal Iqram Zulfazil.
“Mohon maafkan segala salah silap semasa hidupnya dan halalkan pemberian kepadanya, zahir dan batin.
“Sama-sama kita sedekahkan al-Fatihah dan doa untuk arwah serta semua yang terdahulu meninggalkan kita,” katanya kepada Kosmo! Online.
Penyanyi Gerimis Mengundang itu turut berkongsi perkara berkenaan menerusi media sosial miliknya.

Pada masa sama, Zamani tidak ketinggalan menzahirkan terima kasih kepada semua pihak yang terbabit dalam urusan rawatan dan pengebumian jenazah yang meninggal dunia malam kelmarin.
Menurut penyanyi itu, majlis pengebumian arwah yang disempurnakan di Tanah Perkuburan Kampung Melayu Subang pagi semalam berjalan lancar.
“Seperti dimaklumkan, abang saya Zulfazil Ibrahim meninggal dunia pada 18 November 2022 pukul 10. 20 malam.
“Dengan berkat doa semua, urusan pengebumian selamat dilaksanakan dan mewakili keluarga arwah abang ingin mengucapkan ribuan terima kasih kepada semua pihak yang terbabit dengan urusan rawatan dan pengebumian.
“Kepada pihak Hospital Sungai Buloh, ahli keluarga, saudara mara, sahabat handai, semua kenalan dan peminat yang mendoakan arwah, semoga Allah merahmati anda semua,” katanya lagi.
Terdahulu, Zamani yang masih dalam proses pemulihan selepas menjalani pembedahan tulang belakang melengkung pada 7 November lalu berdepan dugaan apabila kehilangan seorang lagi saudara kandung.
Allahyarham yang mempunyai sejarah penyakit sejak bertahun-tahun lalu menghembuskan nafas terakhir pada usia 57 tahun akibat kegagalan buah pinggang.
Hubungan Zamani dan Zulfazil juga sangat rapat sementelah mereka hanya tinggal dua beradik selepas pemergian seorang lagi saudara kandung.
Pada September 2020, penyanyi itu kehilangan satu-satunya kakak, Zuraidah yang juga ibu kepada penyanyi rap Zynakal akibat jangkitan kuman dalam darah. – KOSMO! ONLINE


MCA hilang kepercayaan, minta Ahmad Zahid letak jawatan
Oleh MOHD RASDAN AHMAD

20 November 2022, 6:21 pm
PETALING JAYA – Parti komponen Barisan Nasional (BN), MCA menyatakan telah hilang kepercayaan terhadap kepimpinan Pengerusinya, Datuk Seri Ahmad Zahid Hamidi selepas mengalami kekalahan pada Pilihan Raya Umum ke-15 (PRU15) semalam.
Setiausaha Agung MCA, Datuk Chong Sin Woon berkata, Ahmad Zahid perlu meletakkan jawatan dengan terhormat supaya seorang pemimpin baharu dapat mengambil alih pucuk pimpinan BN untuk menentukan hala tuju parti.
“MCA juga terkejut dan kecewa atas keputusan Ahmad Zahid menangguhkan Mesyuarat Dewan Tertinggi BN yang dijadualkan pada malam ini.
“Pada masa keadaan politik negara masih tidak stabil dan tidak menentu selepas PRU15 baru-baru ini, keperluan Mesyuarat Dewan Tertinggi adalah amat terdesak untuk membincangkan situasi politik terkini dan membuat keputusan BN sebagai satu blok,” ujarnya hari ini.
Tambahnya lagi, MCA mengambil pendirian yang tegas bahawa tiada mana-mana pihak yang berhak mewakili BN untuk berunding dengan mana-mana parti politik tanpa mandat daripada Dewan Tertinggi BN.
“Pada masa yang sama, MCA berpendapat bahawa pemangku pengerusi BN perlulah memanggil Mesyuarat Dewan Tertinggi dengan kadar segera,” jelasnya.- KOSMO! ONLINE


Jong-un pantau pelancaran misil ICBM bersama anak perempuan
Oleh KOSMO!

20 November 2022, 5:30 pm
PYONGYANG – Pemimpin tertinggi Korea Utara, Kim Jong-un menyelia ujian peluru berpandu balistik antara benua (ICBM) yang baharu bersama anak perempuannya buat kali pertama, lapor sebuah akhbar.
Perkara itu berlaku kelmarin ketika beliau mengisytiharkan akan menghadapi ancaman nukelar Amerika Syarikat (AS) dengan senjata nuklearnya sendiri.
Agensi Berita Pusat Korea (KCNA) melaporkan, peluru berpandu Hwasong-17 itu digelar sebagai ‘peluru berpandu raksasa’ oleh penganalisis-penganalisis.
Pelancaran ‘sistem senjata strategik utama baharu’ berjaya, kata KCNA.
Agensi berita itu turut memaklumkan bahawa Jong-un memantau pelancaran Hwasong-17  bersama anak perempuan dan isterinya.
Imej yang dikeluarkan media pemerintah memaparkan beliau ditemani seorang gadis berjaket putih dan berkasut merah ketika berjalan di hadapan peluru berpandu itu.

Media rasmi Korea Utara tidak pernah menyebut tentang anak-anak Jong-un dan ini adalah pengesahan rasmi pertama bahawa beliau mempunyai seorang anak perempuan, kata beberapa pakar.
Laporan KCNA kelmarin bagaimanapun tidak menyebut nama anak perempuan Jong-un itu.
Pelancaran peluru berpandu Hwasong-17 menandakan ‘pengekalan program senjata rejim Jong-un yang penting untuk kelangsungan hidup beliau dan kesinambungan pemerintahan keluarganya, kata bekas penganalisis CIA, Soo Kim kepada agensi berita AFP.
“Berdasarkan laporan media rasmi itu, kami telah melihat dengan mata kepala kami sendiri generasi keempat keluarga Kim,” katanya.
Jong-un merupakan cucu pengasas negara Korea Utara, Kim II Sung dan generasi ketiga keluarga itu yang memimpin negara. Beliau berkahwin dengan isterinya, Ri Sol-ju pada 2009, demikian menurut agensi perisikan Korea Selatan.
Sol-ju melahirkan anak pertama pada tahun berikutnya, manakala anak kedua dan ketiga masing-masing dilahirkan pada 2013 dan 2017, kata agensi itu.
Satu-satunya pengesahan sebelum ini mengenai kewujudan kanak-kanak itu datang daripada bekas pemain bola keranjang NBA, Dennis Rodman yang mendakwa pernah bertemu bayi perempuan Jong-un yang dipanggil Ju-ae semasa lawatannya ke Korea Utara pada 2013. – AFP


1,900 karton rokok seludup baru ‘mendarat ‘ dirampas
Oleh MASTURAH SURADI

20 November 2022, 4:59 pm
KOTA TINGGI – Sebanyak 1,900 karton rokok seludup bernilai RM114,000 disyaki baru ‘mendarat’ di persisiran pantai Tanjung Logok, Tenggaroh di sini awal pagi tadi.
Markas Divisyen Ketiga Infantri Malaysia (3 Div) dalam berkata, rampasan kontraban itu dilakukan pada pukul 2 pagi ketika anggota melaksanakan Op Benteng kawasan tanggungjawab Briged Ketujuh Infantri Malaysia (7 Briged).
“Hasil rondaan mendapati, pihak Angkatan Tentera Malaysia (ATM) berjaya mengesan satu longgokan kotak berada di persisiran pantai. Tim ronda mempercayai kotak-kotak tersebut baru sahaja dinaikkan dari perairan dan menunggu untuk diambil oleh orang perantaraan peruncit.
“Kesemua 38 kotak telah di bawa ke Markas Taktikal Pos Tanjung Sepang untuk pemeriksaan lanjut. Hasil pemeriksaan mendapati kesemua 38 kotak tersebut mengandungi 1,900 karton rokok jenama Saat (Gold) yang dianggarkan bernilai RM 114,000,”katanya di sini.
Menurut kenyataan itu, laporan polis telah dilakukan di Balai Polis Tanjung Sedili pada pukul 5 pagi dan barang rampasan akan diserahkan kepada pihak kastam untuk tindakan selanjutnya.-KOSMO! ONLINE


Laungan ‘undur Zahid’ bergema di Menara Datuk Onn
Oleh MOHD RIDZAUDDIN ROSLAN

20 November 2022, 4:59 pm
KUALA LUMPUR- Laungan ‘undur Zahid’ oleh kira-kira 20 individu bagi meminta Presiden UMNO, Datuk Seri Dr. Ahmad Zahid Hamidi meletak jawatan bergema di Menara Datuk Onn di sini
Difahamkan, desakan itu dibuat penyokong UMNO dari UMNO Bahagian Bukit Bintang dan UMNO Bahagian KLCC selepas Ahmad Zahid gagal memberi kemenangan kepada Barisan Nasional (BN) pada Pilihan Raya Umum Ke-15 (PRU15).
Keadaan itu berikutan BN mencatatkan kemenangan kerusi paling rendah dalam sejarah apabila hanya memenangi sebanyak 30 kerusi Parlimen sahaja.
Menurut Ketua UMNO Cawangan KLCC, Datuk Seri Dzulkarnain Taib, kegagalan UMNO pada PRU15 harus digalas oleh Ahmad Zahid selaku ‘kepala’ kepada parti keramat orang Melayu itu.
“Bukan kita tidak sayang Ahmad Zahid, kita hormati dia tetapi seseorang perlu ‘pay the price’. Dalam hal ini, beliau kena ambil tanggungjawab sepenuhnya untuk kegagalan BN buat kali kedua,” katanya. – KOSMO! ONLINE


Isnin tak cuti, ramai pulang ke ibu kota
Oleh TUAN NURHIDAYAH TUAN AB.GHANI

20 November 2022, 5:12 pm
PETALING JAYA – Aliran trafik di lebuh raya utama mula perlahan susulan orang ramai bergerak pulang ke destinasi masing-masing setelah selesai menunaikan tanggungjawab sebagai pengundi dalam Pilihan Raya Umum ke-15 (PRU-15) semalam.
Menurut laporan trafik Lembaga Lebuh Raya Malaysia (LLM) di laman Twitter rasminya, trafik perlahan di Lebuh Raya Pantai Timur 1 (LPT1) arah Barat Kuala Lumpur, 3km sebelum masuk Plaza Tol Karak.
Beralih pula ke aliran trafik di Lebuh Raya Kuala Lumpur-Karak (KLK) pula, pertambahan kenderaan dapat dilihat arah Barat Kuala Lumpur bermula di persimpangan Karak ke Plaza Tol Bentong terus ke Lentang.
Menurutnya, kenderaan bergerak perlahan dari Bukit Tinggi ke Genting Sempah dan Hentian Rehat dan Rawat (RnR) ke Plaza Tol Gombak. – KOSMO! ONLINE.


Hotel Grand Dorsett sunyi, tiada pemimpin PH
Oleh KOSMO!

20 November 2022, 5:06 pm
SUBANG- Tiada sebarang pergerakan pemimpin Pakatan Harapan (PH) di Hotel Grand Dorsett di sini yang menjadi pusat media PH bagi keputusan Pilihan Raya Umum Ke-15 (PRU15).
Difahamkan, pemimpin-pemimpin PH sedang mengadakan perbincangan di lokasi yang dirahsiakan bagi membentuk kerajaan selepas mereka berjaya mendapat kerusi Parlimen tertinggi semalam.
Terdahulu, Istana Negara dalam satu kenyataan menyatakan semua parti gabungan perlu menamakan seorang Ahli Dewan Rakyat untuk diangkat sebagai Perdana Menteri sebelum pukul 2 petang esok.- KOSMO! ONLINE


PRU15: Senarai penuh keputusan Parlimen di Pulau Pinang
Oleh NOOR HASLIZA NUSI

20 November 2022, 5:04 pm
P041 KEPALA BATAS
Dr. Siti Mastura Mohamad (PN/PAS) Menang
Jumlah undi: 28,604
Majoriti: 2,867
Datuk Seri Reezal Merican Naina Merican (BN/UMNO) – 25,737
Danial Abdul Majed (PH/MUDA) – 14,214
Hamidi Abu Hamid (GTA) – 747
Pengundi Berdaftar: 83,135
Penyandang: Datuk Seri Reezal Merican Naina Merican (BN/UMNO)

P042 TASEK GELUGOR
Datuk Wan Saifulruddin Wan Jan (PN/BERSATU) – Menang
Jumlah undi: 31,116
Majoriti: 12,252
Datuk Muhammad Yusof. Mohd. Noor (BN/UMNO) – 18,864
Nik Abdul Razak Nik Md. Ridzuan (PH/AMANAH) – 16,547
Abdul Halim Sher Jung (GTA) – 406
Mohd. Akmal Azhar (WARISAN) – 179
Pengundi Berdaftar: 80,920
Penyandang: Datuk Shabudin Yahaya (PN/BERSATU)
P043 BAGAN
Lim Guan Eng (PH/DAP) – Menang
Jumlah undi: 55,797
Majoriti: 49,648
Alan Oh @ Oh Teik Choon (PN/BERSATU) – 6,149
Tan Chuan Hong (BN/MCA) – 5,385
Mohammed Hafiz Mohamed Abu Bakar (GTA) – 1,323
Pengundi Berdaftar: 89,505
Penyandang: Lim Guan Eng (PH/DAP)
P044 PERMATANG PAUH
Muhammad Fawwaz Mat Jan (PN/PAS) – Menang
Jumlah undi: 37, 638
Majoriti: 5,272
Nurul Izzah Anwar (PH/PKR) – 32,366
Datuk Mohd. Zaidi Mohd. Said (BN/UMNO) – 16,971
Mohd. Nasir Othman (GTA) – 473
Pengundi Berdaftar: 107,253
Penyandang: Nurul Izzah Anwar (PH/PKR)
P045 BUKIT MERTAJAM
Steven Sim (PH/DAP) – Menang
Jumlah undi: 71,722
Majoriti: 57,685
Steven Koh Tien Yew (PN/PAS) – 14,037
Tan Yang Pang (BN/MCA) – 6,986
Pengundi Berdaftar: 120,904
Penyandang: Steven Sim (PH/DAP)
P046 BATU KAWAN
Chow Kon Yeow (PH/DAP) – Menang
Jumlah undi: 50,744
Majoriti: 40,400
Wong Chia Zhen (PN/GERAKAN) – 10,344
Tan Lee Huat (BN/MCA) – 7,145
Ong Ching Wen (WARISAN) – 450
Lee Ah Leong (PRM) – 148
Pengundi Berdaftar: 88,864
Penyandang: P. Kasthuriraani (PH/DAP)
P047 NIBONG TEBAL
Fadhlina Siddiq (PH/PKR) – Menang
Jumlah undi: 42,188
Majoriti: 16,293
Datuk Mansor Othman (PN/BERSATU) -25,895
Datuk Seri R. Thanenthiran (BN/MAKKAT SAKTI) – 10,660
Goh Kheng Huat (Bebas) – 565
Pengundi Berdaftar: 100,130
Penyandang: Datuk Mansor Othman (PN/BERSATU)
P048 BUKIT BENDERA
Syerleena Abdul Rashid (PH/DAP) – Menang
Jumlah undi: 49,353
Majoriti: 42,610
Hng Chee Wey (PN/GERAKAN) – 6,743
Huan Xin Yun (BN/PCM) – 5,417
Teh Yee Chew (PRM) – 677
Razalif Zain (Bebas) – 299
Pengundi Berdaftar: 92,611
Penyandang: Wong Hon Wai (PH/DAP)
P049 TANJONG
Lim Hui Yin (PH/DAP) – Menang
Jumlah undi: 31,968
Majoriti: 28,754
Tan Kim Nee (BN/MCA)- 3,214
Hng Koon Leng (PN/GERAKAN)- 2,501
Pengundi Berdaftar: 52,859
Penyandang: Chow Kon Yeow (PH/DAP)
P050 JELUTONG
RSN Rayer (PH/DAP) – Menang
Jumlah undi: 50,369
Majoriti: 38,604
Datuk Baljit Singh (PN/GERAKAN) – 11,765
Datuk T. Loganathan (BN/IPF) – 7,387
Yaakob Noor (Bebas) – 480
Martin Lim Huat Poh (WARISAN) – 442
Koh Swe Yong (PRM) – 264
Pengundi Berdaftar: 94,069
Penyandang: RSN Rayer (PH/DAP)
P051 BUKIT GELUGOR
Ramkarpal Singh (PH/DAP) – Menang
Jumlah undi – 71,204
Majoriti: 63,112
P. Thinaganarahban (PN/BERSATU) – 8,092
Wong Chin Chong (BN/MCA) – 6,777
Pengundi Berdaftar: 117,220
Penyandang: Ramkarpal Singh (PH/DAP)
P052 BAYAN BARU
Sim Tze Tzin (PH/PKR) – Menang
Jumlah undi: 55,209
Majoriti: 34,902
Oh Tong Keong (PN/GERAKAN) – 20,307
Saw Yee Fung (BN/MCA) – 13,377
Jeff Ooi Chuan Aun (WARISAN) – 440
Ravinder Singh (PRM) – 251
Kan Chee Yuen (BEBAS) – 124
Pengundi Berdaftar: 119,710
Penyandang: Sim Tze Tzin (PH/PKR)
P053 BALIK PULAU
Datuk Muhammad Bakhtiar Wan Chik (PH/PKR) – Menang
Jumlah undi: 24,564
Majoriti: 1,582
Muhammad Harris Idaham Abdul Rashid (PN/BERSATU) – 22,982
Datuk Shah Headan Ayoob Hussain Shah (BN/UMNO) – 15,478
Datuk Seri Sabaruddin Ahmad (BEBAS) – 366
Fazli Mohammad (GTA) – 341
Johnny Ch’ng Ewe Gee (Bebas) – 180
Pengundi Berdaftar: 80,303
Penyandang: Muhammad Bakhtiar Wan Chik (PH/PKR)
Keseluruhan pengundi : 1,226,626
KOSMO! ONLINE


Wanita lembam dirogol sehingga lahirkan bayi
Oleh OTHMAN YAHAYA

20 November 2022, 3:38 pm
SUNGAI PETANI – Seorang wanita orang kelainan upaya (OKU) lembam disyaki dirogol suami kepada sepupunya sehingga melahirkan bayi perempuan pada 23 Oktober lalu.
Bayi itu bagaimanapun dilaporkan meninggal dunia di Hospital Sultan Abdul Halim (HSAH) di sini semalam akibat masalah jantung dan saluran pernafasan sempit.
Ketua Polis Daerah Kuala Muda, Asisten Komisioner Zaidy Che Hassan berkata, mangsa berusia 32 tahun dan mengalami masalah pembelajaran disyaki menjadi mangsa rogol suami kepada sepupunya berusia 45 tahun.
“Mangsa yang tidak bekerja itu terpaksa mendiamkan diri walaupun dirogol sebanyak lebih lima kali kerana mendakwa diugut bunuh oleh suspek.
“Semua kejadian itu didakwa berlaku di sebuah rumah yang didiami mangsa bersama bapa, adik perempuan dan adik iparnya,” katanya di sini hari ini.
Kata beliau, perbuatan jahat lelaki itu terbongkar selepas mangsa mengadu sakit perut dan dibawa keluarganya bagi mendapatkan rawatan di HSAH pada 23 Oktober lalu.

“Mangsa kemudian melahirkan seorang bayi perempuan pada pukul 4.37 petang dan terpaksa dirawat di hospital kerana mengalami masalah kesihatan,” ujarnya.
Tambahnya, bayi itu bagaimanapun meninggal dunia ketika dirawat di hospital itu pada kelmarin.
“Suspek ditahan untuk membantu siasatan di bawah Seksyen 376 Kanun Keseksaan kerana merogol,” katanya. – KOSMO! ONLINE


Isham Jalil dilantik Ketua Penerangan UMNO
Oleh HARRITH HISHAM

20 November 2022, 4:22 pm
PETALING JAYA – Pimpinan tertinggi UMNO melantik Isham Jalil sebagai Ketua Penerangan parti itu berkuat kuasa hari ini.
Perkara itu dimaklumkan oleh ahli Majlis Kerja Tertinggi UMNO tersebut melalui hantaran di Facebooknya sebentar tadi.
“Saya baru dimaklumkan melalui (panggilan) telefon oleh Timbalan Presiden UMNO, Datuk Seri Utama Mohamad Hasan dan Setiausaha Agong UMNO, Datuk Seri Ahmad Maslan.
“Bahawa susulan daripada peletakan jawatan Shahril Sufian Hamdan dan perbincangan di antara kepimpinan tertinggi parti, saya telah dilantik sebagai Ketua Penerangan UMNO Malaysia berkuat kuasa hari ini,” katanya.
Menurut Isham, surat rasmi pelantikan tersebut telah pun ditandatangani oleh kepimpinan parti.
“Saya ucapkan terima kasih atas perlantikan ini dan kepercayaan parti terhadap saya. Saya akan memegang amanah ini dengan sebaiknya,” ujarnya.

Terdahulu, Kosmo! melaporkan Shahril yang juga calon Barisan Nasional (BN) bagi kerusi Parlimen Alor Gajah, Melaka, mengumumkan peletakan jawatan ekoran kekalahan parti itu dalam Pilihan Raya ke-15 (PRU15). – KOSMO! ONLINE


Noh Omar letak jawatan Pengerusi Perhubungan UMNO Selangor
Oleh MOHD RIDZAUDDIN ROSLAN

20 November 2022, 3:42 pm
KUALA LUMPUR- Tan Sri Noh Omar hari ini mengumumkan untuk meletak jawatan sebagai Pengerusi Perhubungan UMNO Selangor selepas menyifatkan tidak lagi memperoleh kepercayaan daripada Presiden UMNO, Datuk Seri Dr. Ahmad Zahid Hamidi.
Katanya, keputusan peletakkan jawatan itu dibuat selepas Ahmad Zahid dilihat hilang kepercayaan kepadanya semasa Pilihan Raya Umum Ke-15 (PRU15) termasuk tidak dipanggil untuk berbincang mengenai proses pemilihan calon bertanding sebelum ini.
“Saya mahu umumkan bahawa saya ini ialah Pengerusi Perhubungan UMNO Selangor. Sebagai pengerusi, saya telah dilantik oleh Ahmad Zahid selaku Presiden UMNO.
“Tetapi, saya lihat dalam PRU15, Presiden sudah hilang kepercayaan kepada saya. Sebagai Pengerusi Perhubungan UMNO Selangor, saya tidak dipanggil berbincang, digugurkan sebagai calon, saya tidak kecil hati, tetapi cara digugurkan seperti Presiden tidak menghargai apa yang telah dibuat termasuk membawa tokoh-tokoh seperti Tengku Zafrul dan Khairy Jamaluddin,” katanya kepada pemberita di Menara Datuk Onn di sini tadi.-KOSMO! ONLINE


Pemandu lori KLIA maut dilanggar
Oleh MOHD YUNUS YAKKUB

20 November 2022, 4:09 pm
SHAH ALAM – Seorang pemandu lori di Lapangan Terbang Antarabangsa Kuala Lumpur (KLIA) maut terbabas melanggar pembahagi jalan selepas dipercayai dilanggar lari dalam kejadian di Kilometer 2.7 Lebuh Raya Koridor Guthrie (GCE), hari ini.
Mangsa merupakan seorang lelaki berusia 39 tahun disahkan meninggal dunia di lokasi kejadian.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya terdahulu menerima laporan kira-kira pukul 10.30 pagi berhubung kemalangan melibatkan mangsa yang menunggang motosikal berkuasa tinggi jenis Yamaha MT07.
Katanya, siasatan awal motosikal mangsa disyaki dilanggar oleh kenderaan tidak pasti dan terbabas melanggar pembahagi jalan di tengah-tengah jalan.
Ini berdasarkan kerosakan motosikal lebih tertumpu pada belakang jentera tersebut.
“Mangsa kemudiannya disahkan meninggal dunia di tempat kejadian. Mayat mangsa telah dibawa ke hospital Shah Alam untuk proses bedah siasat,” katanya dalam kenyataan hari ini.

Jelas beliau, siasatan lanjut masih dijalankan untuk mengenal pasti punca kemalangan dan kes disiasat di bawah Seksyen 41 (1) APJ 1987.
“Saksi atau orang ramai yang mempunyai maklumat boleh menghubungi Pegawai Penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah Shah Alam, Inspektor Mohd. Zulkifli Razak di talian 019-4475767,” katanya. -KOSMO!ONLINE


Saintis temui spesies kuang pupus 140 tahun lalu
Oleh KOSMO!

20 November 2022, 4:46 pm
PORT MORESBY, Papua New Guinea – Sejenis burung yang dianggap telah pupus selama 140 tahun, ditemui semula di kawasan hutan Papua New Guinea, lapor stesen penyiaran CNN semalam.
Burung kuang dinamakan black-naped pheasant-pigeon itu didokumentasikan oleh saintis untuk kali pertama dan terakhir pada 1882, demikian menurut organisasi bukan bermotifkan keuntungan, Re:wild yang membiayai usaha pencarian.
Pasukan ekspedisinya melakukan pencarian selama sebulan di Pulau Fergusson dalam Kepulauan D’Entrecasteaux, timur perairan Papua New Guinea di mana burung itu pada asalnya ditemui.
Mereka terdiri daripada kakitangan tempatan Muzium Nasional Papua New Guinea dan pasukan saintis antarabangsa daripada Makmal Ornitologi Cornell dan Pemuliharaan Burung Amerika.
Keadaan muka bumi Pulau Fergusson yang bergunung-ganang menjadikan ekspedisi amat mencabar bagi pasukan itu. Ramai penduduk tempatan memberitahu bahawa mereka tidak pernah melihat burung itu sejak beberapa dekad lalu.
Dua hari sebelum kumpulan saintis berkenaan meninggalkan pulau tersebut, sebuah kamera berjaya merakam burung yang amat jarang ditemui itu.

“Selepas sebulan mencari, melihat gambar pertama burung kuang ini terasa seperti menemui seekor unicorn (kuda mitos).
“Ini adalah detik yang diimpikan sepanjang hidup sebagai ahli pemuliharaan dan pemerhati burung,” kata ketua ekspedisi dan pengarah program burung  agensi Pemuliharaan  Burung Amerika, John C. Mittermeier.
Saintis hanya mengetahui sedikit mengenai burung itu. Mereka percaya populasinya kecil dan semakin berkurang. – Agensi


PRU15: Mohd. Shukri disebut calon MB Perlis
Oleh SYED AZLAN SAYED HIZAR

20 November 2022, 3:47 pm
KANGAR – Pesuruhjaya Pas negeri, Mohd. Shukri Ramli dijangka dilantik menjadi Menteri Besar Perlis yang baharu selepas Perikatan Nasional (PN) mencipta kemenangan besar di negeri itu pada Pilihan Raya Umum ke-15 (PRU15).
Mohd. Shukri yang juga Pengerusi PN negeri dan berjaya mengekalkan kemenangan di Dewan Undangan Negeri (DUN) Sanglang dikatakan bakal menerima watikah pelantikan itu pada hari ini.
Perkara itu disahkan Mursyidul Am Pas, Datuk Hashim Jasin yang memaklumkan bahawa Mohd. Shukri adalah antara calon Menteri Besar negeri ini.
Mohd. Shukri, 66, yang sebelum ini merupakan seorang guru dari tahun 1985 hingga 2013 merupakan seorang pemimpin yang sangat dihormati berikutan sifatnya yang mesra dan berjiwa rakyat.
Selain Mohd. Shukri, terdapat dua lagi nama yang disebut-sebut sumber blok politik tersebut iaitu Ketua Penerangan Pas negeri, Azmir Azizan yang memenangi DUN Santan dengan menewaskan penyandang kerusi itu, Azizan Sulaiman.
Satu lagi nama ialah penyandang DUN Guar Sanji, Mohd. Redzuan Hashim yang mengekalkan kerusi itu buat penggal kedua selepas menjadi pihak pembangkang pada Pilihan Raya Umum ke-14 (PRU14).

Kedua-dua nama itu turut disebut dalam kalangan penyokong gabungan tersebut sebelum ini kerana mewakili golongan muda serta lebih segar yang menjadi trend politik semasa.
Cadangan wakil dari Pas untuk menjadi Menteri Besar dilaporkan mendapat persetujuan Setiausaha Agung Parti Pribumi Bersatu Malaysia (Bersatu), Datuk Seri Hamzah Zainuddin untuk menerajui kerajaan negeri baru-baru ini. – KOSMO! ONLINE


Wanita kongsi pengalaman ditimpa hujan batu
Oleh FLORINA DERIS

20 November 2022, 4:33 pm
PETALING JAYA – Fenomena hujan batu yang didakwa berlaku di Kampung Rim Jasin, Melaka telah mengundang pelbagai reaksi daripada netizen di TikTok, hari ini.
Menerusi video berdurasi 41 saat yang dirakam dan dimuat naik oleh seorang pengguna laman sosial, kis_88, wanita berkenaan yang ketika itu berada di dalam kereta berasa terkejut apabila hujan yang menimpanya adalah berbentuk ais batu.
“Sewaktu melangkah keluar dari kereta, kepala saya terasa seakan dibaling batu,” katanya yang tidak henti-henti mengucap.
Susulan itu, video berkenaan meraih pelbagai reaksi daripada netizen dan ada juga yang sempat berkongsi pengalaman mereka mengalami situasi yang sama.
“Tidak mengapa jika tidak terdapat ribut kencang. Saya juga pernah berhadapan situasi sama, tetapi bezanya pada waktu itu hujan batu turun sekali dengan ribut kencang sehingga menyebabkan bumbung rumah terbang,” kata seorang pengguna.
“Saya sudah terbiasa melihat fenomena hujan batu seperti ini tetapi di lokasi berbeza. Tahun lepas rasanya berlaku di daerah Semenyih,” komen seorang pengguna lain pula.

Seorang netizen lain di laman sosial itu berkata, dia pernah merasai suasana berlakunya kejadian seumpama itu sewaktu dia masih kecil.
“Arwah ibu saya pernah berpesan, jangan bermain hujan batu kerana risau akan jatuh sakit atau demam panas. Wallahuallah, semoga semuanya sihat-sihat sahaja,” katanya.
Dalam pada itu, terdapat juga netizen yang mempertikaikan kesahihan kejadian yang agak pelik itu.
“Biar betul hujan batu? Tapi mengapa pula kereta anda basah dan seperti disiram air sahaja,” tulis seorang pengguna TikTok.
“Hujan batu di negeri sendiri, hujan emas di negeri orang tapi lagi elok jika turun hujan emas. Kaya juga pak cik nanti,” ujar seorang lagi warga maya sambil berseloroh. – KOSMO! ONLINE


PRU15: Adam Adli tidak mahu jadi ‘kaki ponteng’ Parlimen
Oleh DIYANATUL ATIQAH ZAKARYA

20 November 2022, 4:19 pm
MELAKA – Ketua Angkatan Muda Keadilan (AMK), Adam Adli mahu memastikan kehadirannya di sidang Dewan Rakyat mencapai 100 peratus selepas diberikan mandat oleh rakyat bagi kerusi Parlimen Hang Tuah Jaya pada Pilihan Raya Umum Ke-15 (PRU15), malam tadi.
Beliau yang sebelum ini pernah digantung pengajian di Universiti Pendidikan Sultan Idris (UPSI) juga tidak mahu menjadi ‘kaki ponteng’ dalam persidangan penting yang membahaskan segala isu rakyat dan negara.
“Saya mahu kehadiran saya di Parlimen mencapai 100 peratus, berdisplin dan tidak menjadi Ahli Parlimen kaki ponteng.
“Tugas sebagai Ahli Parlimen adalah untuk membawa suara rakyat ke Parlimen, jadi kehadiran itu adalah satu tanggungjawab yang harus dipenuhi,” katanya ketika dihubungi Kosmo! hari ini.
Mengulas lanjut mengenai kemenanganya menewaskan calon Barisan Nasional (BN) Datuk Mohd. Ridhwan Mohd. Ali dengan majoriti 8,638 undi, beliau memberitahu kejayaan itu dijangkakan.
Katanya lagi, dia merancang untuk mewujudkan pusat khidmat setelit di sekitar Ayer Molek dekat sini untuk perkhidmatan yang lebih efisyen kepada rakyat.

Keputusan PRU15 bagi Parlimen Hang Tuah Jaya malam tadi menyaksikan Mohd. Ridhwan Mohd. Ali sekadar meraih 30,780 undi dan Mohd. Azrudin Md. Idris dari Perikatan Nasional (PN) pula memperoleh 23,549 undi.
Calon Gerakan Tanah Air (GTA), Sheikh Ikhzan Sheikh Salleh berada pada situasi hilang deposit apabila sekadar meraih 739 undi.-KOSMO! ONLINE


‘I Am Texas’ buku terbesar diterbitkan di dunia
Oleh KOSMO!

20 November 2022, 4:00 pm
GALVESTON, TEXAS – Sebuah pertubuhan bukan berasaskan keuntungan dan muzium di negeri Texas, Amerika Syarikat bekerjasama bagi menempa nama dalam Guinness World Records bagi kategori buku paling besar yang diterbitkan, lapor agensi berita United Press International kelmarin.
Buku tersebut berketinggian 213.36 sentimeter (sm) dan selebar 335.28 sm.
iWRITE dan The Bryan Museum di bandar Galveston menghasilkan buku bertajuk ‘I Am Texas’ yang mengandungi kompilasi pelbagai cerita dan karya seni hasil tulisan 1,000 pelajar di negeri itu daripada gred tiga hingga 12.
Buku seberat 224 kilogram itu bagaimanapun memiliki versi lebih kecil yang boleh dibeli.
“Misi bagi projek ini adalah untuk memberi peluang kepada generasi baharu bagi menggunakan suara mereka dan bercerita ketika berhubung dengan negeri Texas ini yang hebat dan tercinta,” kata iWRITE dan The Bryan Museum.
Buku gergasi itu kini dibawa dalam lawatan ke seluruh Texas dan akan dipaparkan dalam perarakan Hari Kesyukuran pada 24 November ini di Houston. – Agensi


Putus cinta Janna Nick, Dini hanya gimik?
Oleh MOHAMMAD SHAHEMY AZMI

20 November 2022, 4:15 pm
PETALING JAYA – Kelibat pasangan Janna Nick dan Dini Schatzmann dalam hantaran terbaharu TikTok milik pelakon Alvin Chong mengundang pelbagai spekulasi tentang kisah putus cinta mereka yang hangat diperkatakan sejak minggu lalu.
Dalam hantaran yang dikongsikan, kelihatan Alvin sedang menyanyi sebelum tiba-tiba Janna muncul diikuti dengan Dini dalam video tersebut.
“Entah siapa yang buat lirik,” tulis Alvin ringkas.
Kemunculan pasangan itu sekali gus menimbulkan teka-teki netizen sehingga ada yang beranggapan kisah mereka telah putus cinta pada minggu lalu hanya satu gimik semata-mata.
“Tak putus lagi kan? Harap mereka ke jenjang pelamin dan kekal bersama selamanya,” kata seorang netizen.
“Kata dah putus (cinta) mereka berdua ini. Elok pula masih bersama,” kata seorang lagi pengguna Tiktok.

“Gimik dan marketing,” komen seorang individu.
Tinjauan Kosmo! Online dalam Instagram milik Janna bagaimanapun mendapati pelakon berusia 27 tahun itu berkongsi video bangunan di Eropah dengan berlatar belakang lagu I Hate This Part nyanyian kumpulan The Pussycats Dolls.
Terdahulu, bekas pengacara Melodi itu memuat naik status dalam Instagram seakan-akan memberi bayangan sudah putus cinta.
“Kepada kamu, mogakan berbahagia. Kini cinta kita telah berakhir untuk selamanya,” tulisnya.
“Janna, 27 Tahun, single, tak suka buka bungkusan, sambal,” coret penyanyi lagu Gatal itu lagi dalam hantaran seterusnya.
Ketika ini, Dini juga masih belum mengeluarkan sebarang kenyataan berhubung perkara tersebut selain dilihat masih lagi mengikuti akaun Instagram Janna.
Malah pengurus kedua-dua pelakon itu dikenali sebagai Fie juga tidak dapat menghubungi mereka.
Hubungan cinta mereka mekar selepas terbabit dalam drama bersiri Bukan Cinta Aku sekitar 2018 yang turut menjalani penggambaran di Itali.
Malah percintaan mereka juga tampak utuh apabila aktor berdarah kacukan Melayu-Switzerland itu sering menyatakan mahu mengukuhkan ekonomi dahulu sebelum menyunting Janna menjadi suri hatinya. -KOSMO! ONLINE


Penduduk Kherson terpaksa minum air sungai untuk bertahan hidup
Oleh KOSMO!

21 November 2022, 9:00 pm
KIEV  – Penduduk tempatan Ukraine yang sudah lama menderita di bandar Kherson dan baru mengecapi kebebasan selepas tentera Russia berundur, terpaksa minum air Sungai Dnipro untuk terus hidup, lapor akhbar The Sun semalam.
Mereka memberanikan diri meredah bedilan peluru berpandu dan mortar untuk mengisi air di laluan yang menandakan sempadan rantau yang dikuasai tentera Ukraine.
Bekalan air gagal disalurkan pada 9 November lalu apabila stesen pam menjadi sasaran bedilan Russia.
Dua hari kemudian, tentera Moscow meninggalkan bandar itu selepas meletupkan menara televisyen dan memusnahkan Jambatan Antonovsky untuk memperlahankan kemaraan tentera Ukraine.
Berpuluh-puluh ribu askar berundur ke tebing timur Sungai Dnipro selepas Menteri Pertahanan Sergei Shoigu mengarahkan pengunduran tentera Russia. Ia berikutan komandernya memaklumkan bahawa mereka tidak lagi dapat meneruskan bekalan kepada pasukan tentera berkenaan.
Penduduk Kherson, Larisa, 59, dan suaminya, Oleg, 63, adalah antara yang pergi ke Sungai Dnipro untuk mendapatkan air.

Larisa menegaskan bahawa kesusahan yang mereka hadapi adalah harga kecil yang perlu dibayar untuk mendapatkan kebebasan.
“Perkara paling teruk apabila tentera Russia berada di sini ialah kami tidak mempunyai perasaan bebas. Sukar bagi kami untuk mempercayai bahawa dalam dunia moden, satu tempat boleh ditakluki oleh pihak yang lain.
“Kami cuba untuk tidak memprovokasi tentera. Kami keluar bersama dan mengelak jalan utama,” kata Larisa.
Oleg berkata: “Sepanjang masa kami tertekan. Askar Russia sentiasa mencari, memeriksa dan merompak.”
Turut berada di sungai itu ialah seorang anggota paramedik, Lena yang mengambil kira-kira 70 liter air sehari untuk kakitangan di stesen ambulans bagi tujuan memasak, mencuci dan mengepam tandas. – Agensi


PH, PN bergabunglah bentuk kerajaan – Tok Mat
Oleh NUR HUDA MUSA

21 November 2022, 9:56 pm
PETALING JAYA – Timbalan Presiden UMNO, Datuk Seri Mohamad Hasan mencadangkan supaya Perikatan Nasional dan Pakatan Harapan bergabung tubuh kerajaan memandangkan mereka mendapat bilangan nombor undi yang lebih tinggi.
Jelas Ahli Parlimen Rembau itu, Barisan Nasional juga bersedia menjadi pembangkang yang bertanggungjawab untuk menjalankan ‘semak dan imbang’ kepada kerajaan baharu.
“Kami BN menerima keputusan rakyat yang menolak BN. Maka kami ini tak ada kuasa untuk menubuhkan kerajaan,” katanya pada hantaran di laman Facebook sebentar tadi.
Bagaimanapun kata Mohamad, jika bantuan BN diperlukan dalam waktu peralihan pasca PRU ini, parti itu tetap sedia menyumbang kepada pembukaan bicara yang ikhlas dan terbuka.
“Kalau masih tak dapat juga tubuh kerajaan, tolong jangan salahkan kami.
“Ini hasil daripada proses yang demokratik, untuk memulangkan mandat kepada rakyat. Kami hanya menghormati keputusan itu.

“Semoga Malaysia sentiasa berada dalam peliharaan Allah SWT jua, ” tulisnya.
Terdahulu, pada tengah hari tadi, kepimpinan BN yang diketuai Presidennya, Datuk Seri Ahmad Zahid Hamidi telah mengadakan perbincangan dengan Pakatan Harapan di sebuah hotel di ibu kota.
Namun, sehingga kini tiada kata putus dimuktamadkan kedua-dua parti dalam membentuk Kerajaan Persekutuan. -KOSMO! ONLINE


Penumpang tanggal stokin, lunjur kaki dalam komuter
Oleh KOSMO!

21 November 2022, 9:30 pm
SYDNEY – Seorang penumpang komuter lelaki dikritik kerana dia menanggalkan kasut dan stoking serta melunjurkan kakinya di atas bangku yang terletak di Sydney baru-baru ini.
Video rakaman perbuatan lelaki itu dirakamkan menerusi video dan dimuat naik di media sosial, TikTok pada Ahad lalu.
Meletakkan kaki di tempat duduk di kereta api di wilayah New South Wales adalah satu kesalahan yang boleh dikenakan hukuman.
Pesalah yang melakukan kejadian itu boleh dikenakan denda jika pelakunya ditangkap.
Seorang wanita menulis dan menyatakan perasaan terkejut dengan tindakan wanita tersebut di TikTok.
Video perbuatan lelaki itu telah ditonton lebih 40,000 tontonan.

Berjuta-juta penduduk Sydney menggunakan pengangkutan awam pada setiap hari dan seorang penduduk yang bosan telah mempersoalkan ke mana perginya ‘etika’ mereka yang menggunakan perkhidmatan kereta api dan bas.
Berpuluh-puluh yang lain bersuara mendedahkan keluhan terbesar mereka termasuk mereka yang mendengar muzik dengan kuat dan sampah yang ditinggalkan dalan pengangkutan awan.
“Apa yang berlaku dengan etika pengangkutan awam Sydney” soal seorang pengguna Reddit. – Agensi


Pas tidak akan ‘ganggu’ kebebasan beragama, adat resam
Oleh KOSMO!

21 November 2022, 8:50 pm
PETALING JAYA – Pas menafikan dakwaan sesetengah pihak bahawa parti itu akan menggunakan kedudukan yang lebih dalam kerajaan untuk melaksanakan dasar-dasar yang menekan mana-mana pihak.
Tegas Setiausaha Agung Pas, Datuk Seri Takiyuddin Hassan, pihaknya akan menghormati kehidupan rakyat yang mengamalkan adat resam dan kepelbagaian agama terutamanya di negeri Sabah dan Sarawak.
Menurutnya, Pas telah membuktikan perkara ini setelah menunjukkan keterbukaan termasuk menjamin hak rakyat pelbagai kaum dan agama dalam pemerintahan yang diterajui oleh parti itu di Kelantan lebih dari 30 tahun.
“Pas sentiasa menghormati kepelbagaian dan kemajmukan rakyat Malaysia yang terdiri dari pelbagai kaum, adat resam dan agama dan mengakui hak dan kebebasan mereka mengamalkan cara hidup masing-masing berdasarkan jaminan Perlembagaan Persekutuan.
“Malahan Pas amat tegas dalam mematuhi prinsip Islam iaitu ‘tiada paksaan dalam beragama’ dengan mana tidak boleh dipaksa seseorang bukan Islam untuk menganut Islam melainkan atas kerelaan dan kefahaman mereka sendiri,” katanya dalam satu kenyataan di sini hari ini.
Ujar Takiyuddin , Pas turut memberi jaminan akan terus mengamalkan konsep musyawarah dan perbincangan dengan semua rakan kongsi dalam kerajaan meskipun mempunyai jumlah kerusi terbesar di kalangan parti yang akan membentuk Kerajaan Persekutuan kelak.

Katanya, perkara ini telah dibuktikan semasa penyertaan Pas dalam Kerajaan Persekutuan selama 31 bulan sebelum ini di mana PAS sentiasa akur kepada segala keputusan bersama (collective decision) sama ada di dalam Jemaah Kabinet mahupun di peringkat kementerian dan agensi kerajaan.-KOSMO! ONLINE


Piala Dunia: England berpesta gol belasah Iran
Oleh KOSMO!

21 November 2022, 11:15 pm
AL RAYYAN – England membuktikan status sebagai salah satu pasukan pilihan untuk menjuarai Piala Dunia 2022 selepas membelasah Iran 6-2 di Stadium Antarabangsa Khalifa sebentar tadi.
Kemenangan itu membuktikan The Three Lions sememangnya berada pada landasan tepat dalam misi menjuarai saingan Kumpulan B sebelum melangkah ke peringkat kalah mati selepas ini.
Salah satu faktor kejayaan naib juara Kejohanan EURO 2020 itu adalah disebabkan Iran kehilangan penjaga gol utama, Alireza Beiranvand pada awal separuh masa pertama.
Bekas penjaga gol Royal Antwerp yang kini beraksi dengan Persepolis itu terpaksa digantikan oleh Hossein Hosseini selepas mengalami perlanggaran kepala dengan Majid Hosseini pada minit ke-10.
England memanfaatkan situasi itu dengan membuka gol pertama menerusi tandukan Jude Bellingham hasil hantaran lintang daripada Luke Shaw pada minit ke-35.
Skuad bimbingan Gareth Southgate itu menambah dua lagi gol dalam tempoh dua minit menerusi percubaan voli menarik bintang Arsenal, Bukayo Saka dan Raheem Sterling pada minit ke-43 serta 45.

Saka kemudiannya memastikan England yang meraih tempat keempat Piala Dunia Rusia 2018, selesa mendahului 4-0 dengan gol peribadi kedua pada minit ke-62.
Percaturan bijak Southgate menuai hasil apabila dua pemain gantian, Marcus Rashford dan Jack Grealish berjaya meledak gol kelima serta keenam England dalam aksi itu.
Iran yang dikendalikan bekas pembantu jurulatih Manchester United, Carlos Queiroz terpaksa akur dengan kekalahan itu apabila sekadar meledak dua gol menerusi penyerang Porto, Mehdi Taremi.
Aksi kedua Kumpulan B selepas ini menyaksikan England menentang Amerika Syarikat di Stadium Al Bayt sehari selepas Iran bertemu Wales di Stadium Ahmad bin Ali pada 25 November. – KOSMO! ONLINE


PRU15: Tindakan tegas terhadap individu sebar kandungan provokasi- Acryl Sani
Oleh TUAN NURHIDAYAH TUAN AB.GHANI

21 November 2022, 9:45 pm
KUALA LUMPUR – Polis Diraja Malaysia (PDRM) mengeluarkan amaran terhadap pengguna media sosial ekoran banyak kandungan menyentuh sentimen perkauman dan keagamaan serta menghina institusi diraja sejak Pilihan Raya Umum ke-15 (PRU15) berlangsung.
Ketua Polis Negara, Tan Sri Acryl Sani Haji Abdullah Sani berkata, PDRM memberi peringatan dan penegasan kepada pengguna media sosial agar mengekang diri daripada menyalahgunakan platform tersebut.
“Tindakan tegas akan diambil terhadap mereka yang menyebarkan kandungan bersifat provokasi yang boleh mengakibatkan kegusaran awam.
“Mereka yang menyalahgunakan platform tersebut boleh diambil tindakan tegas di bawah Akta Suruhanjaya dan Komunikasi Multimedia (SKMM) 1998, Akta Hasutan serta Kanun Keseksaan,” tegasnya dalam kenyataan hari ini.
Tegas Acryl, pihaknya tidak akan teragak-agak untuk mengambil tindakan terhadap mana-mana pihak yang cuba menimbulkan situasi mengancam keselamatan dan ketenteraman awam. -KOSMO! ONLINE.


Tukang cuci beli dua rumah selepas berhenti kerja pejabat
Oleh KOSMO!

21 November 2022, 8:30 pm
BEIJING – Seorang wanita di China tular kerana mampu membeli rumah selepas berhenti bekerja di pejabat, lapor portal berita Wolipop hari ini.
Liu Xiaoli dari Henan merupakan graduan universiti yang pernah bekerja sebagai pekerja pentadbiran di pejabat. Kerjaya itu bagaimanapun tidak menghasilkan  pendapatan lumayan buat dirinya.
Ibu kepada dua anak itu akhirnya memutuskan untuk menukar pekerjaan sebagai tukang cuci.
“Anak saya mula bersekolah dan ibu bapa saya semakin tua. Saya memerlukan lebih banyak wang.
“Selepas menjadi tukang cuci, saya takut untuk memberitahu ibu bapa saya dan tidak mahu mereka dimalukan,” kata Liu dalam temu bual bersama media tempatan, Ding Duan Xin Wen.
Selepas setahun menyembunyikan pekerjaan itu, Liu akhirnya mendedahkan kebenaran kepada ibu bapanya. Mereka ternyata menerima pilihan Liu.

Liu semakin bersemangat apabila mendapat sokongan mereka. Setelah bekerja sebagai tukang cuci profesional selama dua tahun, keadaan kewangannya bertambah baik.
Dia kini berjaya membeli dua rumah dan kereta hasil kerja kerasnya menawarkan khidmat pembersihan dari rumah ke rumah.
Kisah wanita itu menarik perhatian ramai pengguna di media sosial. Video memaparkan aktivitinya membersihkan rumah mendapat lima juta tontonan. – Agensi


Harimau betina ‘berkabung’ kematian anak di AS
Oleh KOSMO!

21 November 2022, 10:00 pm
MILWAUKEE – Satu rakaman video yang menyayat hati menunjukkan seekor ibu harimau berwarna putih berkabung selepas dua ekor anaknya yang berusia empat bulan terjatuh ke dalam kolam berais dan lemas di sebuah tempat perlindungan haiwan di Wisconsin, Amerika Syarikat (AS).
Harimau itu yang bernama Ginger didapati ‘mengerang’ oleh kakitangan-kakitangan pusat tersebut pada awal pagi Sabtu lalu selepas menyedari bahawa ia telah kehilangan dua anaknya iaitu Nina dan Khan.
Bagaimanapun, video yang menunjukkan ia ‘mengerang’ tidak dikongsikan oleh pusat perlindungan haiwan tersebut.
Pihak Zoo Hidupan Liar Shalom kemudiannya berkongsi video gelagat harimau betina tersebut di Facebook dengan kepalanya dibenamkan di kaki depannya di dalam kandang.
Salah satu daripada dua ekor anak Ginger yang masih hidup bermain-main dalam cubaan untuk menggembirakannya.
Bagaimanapun, ia tetapi tetap berputus asa.

Dua daripada anak harimau yang lain iaitu Charlotte dan King ditemui selamat.
Ginger telah melahirkan keempat-empat anaknya pada bulan Ogos lalu. – Agensi


Anyi Ngau bawa kemenangan ke-23 GPS
Oleh MUHAMMAD NAJIEB AHMAD FUAD

21 November 2022, 8:36 pm
PETALING JAYA – Calon Gabungan Parti Sarawak (GPS) Datuk Anyi Ngau membawa kemenangan ke-23 buat parti tersebut selepas berjaya menang di kerusi Parlimen Baram pada Pilihan Raya Umum ke-15 (PRU15).
Pada aksi tiga penjuru itu, Anyi memperoleh 18,399 undi dengan majoriti 7,339 undi meninggalkan pencabar terdekatnya dari Pakatan Harapan (PH) Roland Engan sekadar meraih 11,060 undi.
Manakala calon bebas Wilfred Entika pula hilang wang deposit, sekadar mengutip 324 undi.
Dengan kemenangan itu, melengkapkan PRU15 di Sarawak menyaksikan GPS berjaya menguasai hampir keseluruhan Parlimen Sarawak dengan memiliki 23 kerusi daripada 31 kerusi yang dipertandingkan pada pilihan raya ini.
Ini menyaksikan PH sekadar memenangi enam kerusi manakala Parti Bangsa Malaysia (PBM) dan Perikatan Nasional (PN) masing-masing satu kerusi.
Hari ini, Kosmo! melaporkan sebanyak 12 pusat pengundian dibuka pada pukul 7.30 pagi hingga 2 petang tadi susulan daripada penggantungan proses pengundian pada Sabtu lalu disebabkan faktor cuaca yang tidak mengizinkan. – KOSMO! ONLINE


PRU15: Tuan Ibrahim ketuai rundingan bentuk kerajaan Pahang
Oleh NORHAFIZAN ZULKIFLI

21 November 2022, 9:22 pm
KUANTAN – Perikatan Nasional (PN) Pahang melantik Ahli Dewan Undangan Negeri (ADUN) Cheka, Datuk Seri Tuan Ibrahim Tuan Man bagi mengetuai rundingan membentuk kerajaan negeri.
Pengerusi PN Negeri, Datuk Seri Saifuddin Abdullah berkata, PN Pahang akan meneruskan rundingan bagi membentuk kerajaan negeri seberapa segera.
Beliau dalam kenyataannya juga merakamkan penghargaan kepada pengundi negeri ini yang telah memberi kemenangan kepada PN.
“Terima kasih kepada pengundi negeri Pahang kerana telah memberi kemenangan kepada PN sehingga kami berada dalam kedudukan untuk membentuk kerajaan negeri,” katanya.
Pada Pilihan Raya Umum ke-15 (PRU15) PN berjaya menawan tujuh kerusi Parlimen dan 17 kerusi Dewan Undangan Negeri di negeri ini.
Bagaimanapun, kerajaan negeri Pahang masih berada dalam keadaan tergantung apabila Pakatan Harapan BN memenangi 16 kerusi dan Pakatan Harapan (PH) lapan kerusi.

Pahang dikatakan bakal menyaksikan kerjasama antara BN dan PH bagi membentuk kerajaan negeri selepas Perak.
Bagaimanapun sehingga kini, belum ada pengumuman rasmi oleh Pengerusi BN negeri, Datuk Seri Wan Rosdy Wan Ismail berhubung kerjasama tersebut. – KOSMO! ONLINE


Isteri keluar, suami bawa kekasih pulang ke rumah
Oleh KOSMO!

21 November 2022, 6:30 pm
JAKARTA – Sebuah klip video tular di media sosial Indonesia memaparkan kisah seorang wanita dicurangi suaminya ketika dia berada di luar bandar, lapor portal berita Wolipop hari ini.
Wanita itu memuat naik rakaman sistem televisyen litar tertutup (CCTV) dalam akaun TikTok @rinayuliaaana, memaparkan suaminya membawa wanita lain ke rumah mereka.
Rakaman tersebut dibuat di luar kediaman mereka. Ia menunjukkan wanita itu keluar dari kediaman tersebut menuju ke kereta lelaki berkenaan. Kereta itu diletakkan di hadapan rumahnya dan isterinya.
Rina tidak menyangka suaminya menjalinkan hubungan dengan wanita lain dan memfitnah dirinya seorang isteri yang tidak baik.
“Pengkhianatan yang tidak pernah saya bayangkan, dikhianati di istana (rumah) saya sendiri. Sehingga hari ini, saya tidak mengakui dan meminta maaf pun. Awak memfitnah saya sebagai isteri jahat untuk menutup segala kesalahan awak,” tulisnya.
Rakaman memaparkan suami Rina keluar dari rumah dan mendekati kereta. Beberapa minit kemudian, seorang wanita muncul dan masuk ke dalam kereta.

“Aku terlihat bodoh kerana tidak kenal engkau yang aku jadikan suami. Saya tidak sedar pernah dikhianati sebelum ini,” katanya.
Pasangan itu sudah berkahwin selama sembilan tahun.
Video tersebut mendapat perhatian netizen di ruangan komen.
“Padahal isteri sudah cantik, lupa dia ada seorang anak perempuan. Bersabarlah dik, semoga rumah tangga kamu sentiasa dalam lindungan Allah,” kata seorang netizen. – Agensi


PRU15: Saarani sah Menteri Besar Perak baharu
Oleh ASLIZA MUSA

21 November 2022, 6:18 pm
KUALA KANGSAR – Ahli Dewan Undangan Negeri (ADUN) Kota Tampan, Datuk Seri Saarani Mohamad hari ini mengangkat sumpah jawatan sebagai Menteri Besar Perak ke-15 di Istana Iskandariah dekat Bukit Chandan di sini.
Istiadat mengangkat sumpah dan menerima watikah pelantikan itu berlangsung di hadapan Sultan Perak, Sultan Nazrin Muizzuddin Shah pada pukul 5.30 petang tadi.
Berangkat sama Raja Permaisuri Perak, Tuanku Zara Salim; Raja Muda Perak, Raja Jaafar Raja Muda Musa dan Raja Di Hilir Perak, Raja Iskandar Dzulkarnain Almarhum Sultan Idris Shah.
Saarani, 61, yang memakai baju Melayu hitam lengkap bersamping hitam hadir diiringi isterinya, Datin Aezer Zubin.
Antara pemimpin parti yang hadir, Ketua Penerangan UMNO Perak, Datuk Mohd. Zolkafly Harun; Pengerusi Pakatan Harapan (PH) Perak, Datuk Mujahid Yusuf; Pengerusi DAP Perak, Nga Kor Ming; Naib Pengerusi DAP Perak, Dr. Abdul Aziz Bari; Timbalan Pengerusi Amanah Perak, Datuk Seri Mohammad Nizar Jamaluddin; Pengerusi PKR Perak, Chang Lih Kang dan Ketua Pemuda Pas Perak, Mohd. Hafez Sabri.
Terdahulu, Saarani yang juga Pengerusi Barisan Nasional (BN) Perak memaklumkan BN bersetuju menjalin kerjasama dengan PH untuk membentuk kerajaan negeri baharu di Perak.

Menerusi gabungan itu katanya, BN dan PH mempunyai kerusi yang mencukupi iaitu 33 kerusi Dewan Undangan Negeri (DUN) di mana melepasi angka majoriti mudah untuk membentuk kerajaan negeri.
Istiadat mengangkat sumpah itu mengakhiri persoalan dan teka-teki berhubung parti mana yang akan mentadbir kerajaan negeri berikutan tiada parti memperoleh majoriti mudah 30 daripada 59 kerusi DUN di Perak pada pilihan raya umum kelmarin.
Pada PRU15, Perikatan Nasional (PN) hanya menang 26 kerusi DUN manakala PH dengan 24 kerusi dan sembilan kerusi dimenangi BN. – KOSMO! ONLINE


PRU15: PH setuju kerjasama dengan BN Pahang – Leong Ngah Ngah
Oleh ABDUL RASHID ABDUL RAHMAN

21 November 2022, 6:55 pm
KUANTAN – Pakatan Harapan (PH) negeri bersetuju untuk bekerjasama dengan Barisan Nasional (BN) bagi membentuk kerajaan negeri di Pahang.
Pengerusi DAP Pahang, Leong Ngah Ngah berkata, pihaknya telah membuat keputusan bekerjasama dengan BN bagi memastikan kerajaan negeri dapat dibentuk.
“PH setuju wujud kerajaan dengan BN dan kita tunggu keputusan daripada pusat sahajalah,”katanya ketika dihubungi di sini hari ini.
Menurutnya, soal Menteri Besar yang akan dilantik akan diputuskan melalui perbincangan yang akan dilakukan kemudian.
Pada Pilihan Raya Umum ke-15 (PRU15) BN berjaya memenangi 16 kerusi dan Perikatan Nasional (PN) menang 17 kerusi manakala Pakatan Harapan (PH) menang lapan kerusi.
Pada masa ini hanya satu daripada 42 kerusi Dewan Undangan Negeri (DUN) di Pahang iaitu DUN Tioman masih belum melaksanakan pengundian susulan kematian calon daripada PN.

Susulan itu buat kali pertama dalam sejarah kerajaan negeri Pahang tidak dapat dibentuk selepas pilihan raya umum apabila tiada mana-mana parti yang mendapat majoriti mudah dalam PRU15. – KOSMO! ONLINE


Korban gempa di Jawa Barat meningkat 44 orang, ribuan rumah rosak
Oleh WAN AZHAR WAN ABDULLAH

21 November 2022, 6:05 pm
CIANJUR – Angka korban akibat gempa bumi cetek bermagnitud 5.6  yang menggegarkan Pulau Jawa hari ini meningkat kepada sekurang-kurangnya 44 orang, manakala 700 yang lain cedera kata beberapa pegawai.
Gempa itu berpusat di rantau Cianjur, Jawa Barat dan dirasai sehingga ke Jakarta pada jarak  100 kilometer.
“Terdapat berpuluh-puluh mangsa terkorban. Setakat ini 44 orang telah meninggal dunia,” kata Adam selaku jurucakap pentadbiran bandar Cianjur kepada agensi berita AFP.
Beliau memberitahu, beribu-ribu kediaman dipercayai rosak dalam bencana itu.
Pentadbir bandar Cianjur, Herman Suherman berkata, 20 kematian dicatatkan di sebuah hospital di bandar itu sahaja. Menurutnya, ramai penduduk di perkampungan berdekatan masih menunggu untuk berpindah.
Cianjur merupakan bandar  paling teruk terjejas dalam bencana alam tersebut

Menurut media tempatan, sebilangan kedai, sebuah sekolah dan sebuah madrasah di Cianjur rosak teruk akibat dilanda gempa bumi.
Dalam perkembangan sama, ketua polis Cianjur, Doni Hermawan memberitahu Metro TV bahasa pihak berkuasa telah menyelamatkan seorang wanita dan seorang bayi dalam kejadian tanah runtuh tetapi mangsa ketiga yang mereka temui, meninggal dunia akibat kecederaan. – AFP


Wanita maut jatuh dari tingkat 5 pusat beli-belah
Oleh TUAN NURHIDAYAH TUAN AB.GHANI

21 November 2022, 7:47 pm
SIBU – Seorang wanita warga asing ditemui meninggal dunia selepas terjatuh dari tingkat 5 pusat beli-belah bangunan Wisma Sanyan, di sini, petang tadi.
Ketua Polis Daerah Sibu, Asisten Komisioner Zulkipli Suhaili berkata, pihaknya menerima laporan berhubung kejadian sekitar pukul 2.08 petang.
“Setibanya di lokasi kejadian, pihak polis mendapati mangsa terbaring di atas lantai tingkat bawah bangunan berkenaan.
“Mangsa yang berusia lingkungan 40 tahun berkenaan disahkan meninggal dunia di lokasi kejadian,” katanya dalam kenyataan hari ini.
Menurut Zulkipli, mayat wanita tersebut telah dihantar ke Hospital Sibu untuk tindakan lanjut dan kes diklasifikasikan sebagai mati mengejut.
Sehubungan itu, pihak polis juga menasihati orang ramai supaya tidak menyebarkan sebarang berita yang boleh menimbulkan sebarang spekulasi.- KOSMO! ONLINE


PRU15: Kerajaan perpaduan Perak bukan sebab jawatan MB
Oleh LUQMAN RIDHWAN MOHAMED NOR

21 November 2022, 7:44 pm
KUALA KANGSAR – Menteri Besar Perak, Datuk Seri Saarani Mohamad memaklumkan bahawa Barisan Nasional (BN) bersetuju untuk mewujudkan kerajaan perpaduan dengan Pakatan Harapan (PH) kerana parti itu ditawarkan peranan dalam pentadbiran kerajaan negeri.
Menurut beliau, susulan keputusan Pilihan Raya Umum ke-15 (PRU15) yang berlangsung kelmarin, PH menawarkan jawatan Menteri Besar kepada BN, bahkan Sultan Perak, Sultan Nazrin Muizzuddin Shah turut berkenan melantik tiga exco esok, ditambah Speaker Dewan Undangan Negeri (DUN) dari parti tersebut.
Beliau berkata, BN Perak akur dan menghormati keputusan yang dibuat oleh rakyat pada PRU15, namun apabila tiada satu pun parti boleh membentuk kerajaan, mereka mengambil tanggungjawab untuk segera mewujudkan kestabilan politik dengan melibatkan diri dalam proses pembentukan kerajaan.
“Selepas mengambil kira senario semasa dan mengelakkan Perak berada dalam suasana ketidaktentuan, BN Perak atas dasar untuk mewujudkan keamanan, kestabilan dan kesejahteraan telah mengambil keputusan untuk menubuhkan kerajaan perpaduan.
“Susulan itu, kedua-dua pimpinan parti (BN dan PH) pada pagi tadi telah menghadap dan memohon perkenan Sultan Nazrin bagi tujuan pembentukan kerajaan negeri Perak,” katanya pada sidang akhbar di sini hari ini.
Saarani berkata, beliau telah dikunjungi oleh Setiausaha PN Perak, Datuk Zainol Fadzi Paharudin pada pukul 3 pagi semalam bagi memintanya untuk bertemu dengan Pengerusi PN Perak, Datuk Seri Ahmad Faizal Azumu.

Katanya yang juga Pengerusi BN Perak, pertemuan dengan Ahmad Faizal telah berlangsung pagi semalam dengan beliau telah memaklumkan mengenai tawaran PH kepadanya.
“Maka pada 10 pagi semalam, sebelum saya hadir mesyuarat Biro Politik, saya berjumpa dengan Ahmad Faizal dan Zainol serta memaklumkan kepada mereka, saya telah pun diberi tawaran peranan itu, jadi jika PN nak buat apa-apa tawaran, silalah. Saya tidak menerima apa-apa tawaran,” katanya.
Pada masa sama, beliau menafikan BN menerima tawaran untuk membentuk kerajaan perpaduan dengan PH kerana mahukan jawatan Menteri Besar.
“Tidak betul sebab kami bersedia nak jadi pembangkang tetapi apabila ada mana-mana parti yang menawarkan untuk membentuk kerajaan dan memberi peranan untuk turut serta dalam pentadbiran kerajaan, sudah tentu saya kena terima.
“Peranan dia (PH) bagi itu sesuai pada saya sebab saya adalah orang yang menerajui Pelan Perak Sejahtera 2030. Saya nak meneruskannya dan saya terima,” katanya.
Tambahnya berkata, keputusan untuk membentuk kerajaan perpaduan dengan PH turut dipersetujui oleh Biro Politik UMNO dan Presiden parti berkenaan, Datuk Seri Dr. Ahmad Zahid Hamidi apabila mereka ditanyakan mengenai perkara itu semalam. – KOSMO! ONLINE


Kerajaan masih tergantung, gabungan mana bakal memerintah? | 15 MINIT MMTV 21 November 2022
Oleh KOSMO!

21 November 2022, 6:49 pm


‘Hantu pesakit’ berjalan menembusi pintu hospital selepas meninggal dunia
Oleh KOSMO!

21 November 2022, 7:30 pm
BUENOS AIRES – Kakitangan sebuah hospital di Argentina terkejut dan mendakwa melihat seorang pesakit berjalan melalui pintu hadapan bangunan selepas dia disahkan meninggal dunia sehari sebelumnya, lapor akhbar Daily Star semalam.
Kejadian berlaku sekitar pukul 3.36 pagi (waktu tempatan) pada 11 November lalu. Ia menakutkan kakitangan di Hospital Finochietto Sanatorium di Buenos Aires, Argentina.
Berdasarkan rakaman sistem televisyen litar tertutup (CCTV), seorang pengawal keselamatan dilihat mengalu-alukan seorang pesakit wanita tua dan membawanya ke pejabat doktor untuk janji temu.
Pengawal keselamatan bukan sahaja membenarkan wanita tua itu masuk, malah dia dilihat berbual dengannya dan menawarkan kerusi roda. Wanita itu bagaimanapun dikatakan menolak dan masuk ke pejabat doktor dengan berjalan.
Beberapa jam selepas menyapa pesakit itu, penyambut tetamu bangun untuk memeriksa ke mana wanita itu pergi. Doktor bagaimanapun berkata, pesakit dengan butiran peribadi itu telah meninggal dunia pada hari sebelumnya.
Imej kejadian yang dikongsikan di media sosial membuatkan ramai pengguna turut ketakutan. Beberapa komen mencadangkan ia adalah hantu pesakit itu yang telah meninggal dunia.

Kejadian itu masih dalam siasatan pihak hospital. – Agensi


Lelaki bawa 9 budak naik basikal
Oleh KOSMO!

21 November 2022, 7:00 pm
NEW DELHI – Sebuah klip video tular di media sosial India memaparkan seorang lelaki membawa sembilan kanak-kanak menaiki sebuah basikal, lapor stesen penyiaran NDTV semalam.
Video itu dikongsikan dalam akaun Twitter @JaikyYadav16.
Rakaman memaparkan lelaki itu membawa sembilan kanak-kanak menaiki basikal di sebuah kawasan pedalaman.
Tiga daripada mereka duduk di belakang, manakala seorang lagi berdiri di atas yang lain sambil memegang bahu lelaki itu.
Dua lagi duduk di depan basikal dan anak ketujuh duduk menghadapnya. Dua yang lain duduk di lengan lelaki itu yang terpaksa memegang mereka sepanjang perjalanan.
Netizen membanjiri ruangan komen dengan pelbagai reaksi. Sebilangan netizen mempersoalkan sama ada kesemua kanak itu kepunyaan lelaki tersebut.

“Kadang-kadang kita perlu mengubah naratif untuk melihat sesuatu,” kata seorang netizen.
“Mereka semua mungkin bukan anak lelaki itu,” komen netizen lain. -Agensi


NASA optimis manusia dapat hidup di Bulan pada dekad ini
Oleh KOSMO!

21 November 2022, 8:00 pm
WASHINGTON – Ketua program Pentadbiran Aeronautik dan Angkasa Lepas Kebangsaan (NASA) menjangkakan manusia mampu membina kehidupan dan bekerja di Bulan ‘dalam dekad ini’, lapor akhbar Daily Star semalam.
Kajian terkini membayangkan terdapat rizab ais yang besar, tersembunyi di dalam kawah gelap di kutub selatan Bulan.
Jika penemuan itu berjaya disahkan, NASA akan mampu membina kilang membuat bahan api roket untuk membawa angkasawan ke Planet Marikh dan seterusnya jauh ke angkasa lepas.
Howard Hu yang mengetuai program kapal angkasa Orion berkata, matlamat utama seterusnya adalah untuk menubuhkan pangkalan kekal di Bulan.
Stesen angkasa lepas yang mengorbit Bulan dipanggil Lunar Gateway pula akan dibina berhampiran pangkalan itu. Ia akan menjadi stesen pengisian bahan api untuk misi ke Marikh, Musytari dan planet seterusnya.
“Kami akan menghantar manusia ke permukaan Bulan dan mereka akan hidup di sana serta melakukan penyelidikan.

“Misi Artemis (pendaratan angkasawan ke Bulan) membolehkan kami mempunyai platform dan sistem pengangkutan yang mampan serta mempelajari cara beroperasi dalam persekitaran angkasa lepas,” kata Hu.
Menurutnya, pelancaran misi Artemis yang membawa kapal angkasa Orion pada Rabu lalu adalah ‘hari bersejarah untuk penerbangan angkasa lepas oleh manusia’.
“Kita akan kembali ke Bulan. Kita sedang berusaha ke arah program yang mampan dan ini adalah kenderaan yang akan membawa manusia kembali ke Bulan,” tambahnya. – Agensi


Amaran ribut petir di Sabah, Sarawak
Oleh MARLIA ZAKARIA

21 November 2022, 4:12 pm
PETALING JAYA – Jabatan Meteorologi (MetMalaysia) mengeluarkan amaran ribut petir melibatkan negeri Sabah dan Sarawak pada petang ini.
MetMalaysia dalam satu kenyataan berkata, amaran tersebut dikeluarkan susulan hujan lebat dan angin kencang yang diramalkan akan melanda beberapa daerah di negeri itu sehingga pukul 6 petang nanti.
“Ribut petir, hujan lebat dan angin kencang dijangka berlaku di negeri Sarawak iaitu di Kuching (Bau dan Kuching), Serian (Serian), Samarahan, Sri Aman dan Betong (Pusa dan Betong).
“Sementara di Sabah, daerah terlibat ialah di Pantai Barat (Papar, Penampang, Kota Kinabalu, Tuaran dan Kota Belud),” katanya.
MetMalaysia berkata, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE


Perompak bank tempah kereta Uber kerana patuh peraturan jalan raya
Oleh KOSMO!

21 November 2022, 6:00 pm
WASHINGTON – Seorang lelaki di negeri Michigan, Amerika Syarikat (AS) menempah perkhidmatan sewa kereta Uber untuk merompak sebuah bank kerana lesen memandunya digantung, lapor akhbar Daily Star semalam.
Jason Christmas, 42, enggan melanggar undang-undang jalan raya ketika merompak Bank Huntington di bandar Southfield pada minggu lalu.
Dia meminta pemandu Uber membawanya ke bank itu dan menunggu sementara dia menyamun.
Semasa keluar dari kereta Uber, Christmas memakai topeng muka dan memasuki bank untuk merompak. Dia meminta wang sambil mengacukan senjata sebelum keluar dan menaiki teksi tersebut untuk membawanya pulang.
Penggera dibunyikan sekitar pukul 5 petang (waktu tempatan) pada Rabu lalu.
Polis yang tiba di lokasi kejadian, memeriksa sistem televisyen litar tertutup (CCTV) untuk mengenal pasti nombor plat teksi itu sebelum pemandunya disoal siasat. Mereka berjaya mendapatkan alamat rumah suspek.

“Ini adalah cara luar biasa untuk melakukan rompakan bersenjata di bandar ini,” kata Ketua Polis Southfield, Elvin Barren kepada saluran televisyen Fox 2 News.
Menerusi video kamera badan yang dikongsi oleh Polis Southfield, Christmas digari dan direbahkan di lantai pangsapurinya.
“Dia memakai pakaian sama seperti semasa rompakan,” kata Barren.
Christmas didakwa dengan jenayah rompakan bank dan ditahan sementara menunggu pembayaran bon ikat jamin AS$500,000 (RM2.23 juta). – Agensi


Gabungan parti: DAP sokong keputusan pimpinan PH
Oleh SAFINA RAMLI

21 November 2022, 3:54 pm
GEORGE TOWN – DAP akan menyokong apa sahaja keputusan yang dibuat pimpinan tertinggi Pakatan Harapan (PH) berhubung gabungan bersama Barisan Nasional (BN) bagi membentuk Kerajaan Pusat.
Bagaimanapun, Pengerusi DAP, Lim Guan Eng berkata, dia tidak boleh memberikan komen lanjut berhubung perkara berkenaan.
“Kita sebahagian daripada PH, jadi kalau ada gabungan, kita akan sokong.
“Saya tidak mahu cakap lebih daripada itu, ia adalah satu keputusan yang kita ambil bersama bukan sahaja dalam mesyuarat Jawatankuasa Eksekutif Pusat (CEC) tetapi bersama kepimpinan tertinggi PH,” katanya ketika ditemui selepas Sidang Dewan Undangan Negeri (DUN) Pulau Pinang, di sini hari ini.
Guan Eng berkata demikian ketika ditanya mengenai kemungkinan gabungan yang dibentuk antara PH dan BN bagi membentuk Kerajaan Pusat.
Guan Eng yang juga Ahli Parlimen Bagan enggan mendedahkan butiran lanjut mengenai mesyuarat CEC yang berlangsung semalam di Kuala Lumpur.

“Perbincangan semalam janganlah tanya,” katanya.
Dalam pada itu, Pengerusi DAP Pulau Pinang, Chow Kon Yeow berkata, semua keputusan berhubung pembentukan Kerajaan Pusat adalah tertakluk kepada keputusan parti.
“Saya tidak hadir mesyuarat CEC semalam, hari ini saya di sidang DUN, jadi saya tidak ada makluman terkini untuk mengulas,” katanya. – KOSMO! ONLINE


[VIDEO] Ismail Sabri, KSN keluar Istana Negara
Oleh HARRITH HISHAM

21 November 2022, 4:42 pm
KUALA LUMPUR – Perdana Menteri, Datuk Seri Ismail Sabri Yaakob beredar meninggalkan Istana Negara di sini, sebentar tadi.
Kenderaan membawa Naib Presiden UMNO itu dilihat keluar pada pukul 4.15 petang melalui pintu utama Istana Negara.
Bagaimanapun, tujuan pertemuan beliau dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang berlangsung selama lebih sejam itu masih tidak diketahui dan menjadi tanda tanya.
Dalam masa sama, sebuah lagi kenderaan dipercayai membawa Ketua Setiausaha Negara (KSN), Tan Sri Mohd. Zuki Ali turut dilihat keluar melalui pintu utama selang beberapa minit kemudian.
Terdahulu, Seri Paduka Baginda berkenan untuk melanjutkan tempoh pencalonan bakal Perdana Menteri Malaysia ke-10 sehingga pukul 2 petang esok.
Titah perkenan Seri Paduka Baginda itu susulan permohonan daripada ketua parti-parti politik dan gabungan parti-parti politik yang telah diterima oleh pihak Istana Negara hari ini.

Menurut Datuk Pengelola Bijaya Diraja, Datuk Seri Ahmad Fadil Shamsuddin, Al-Sultan Abdullah menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai. – KOSMO! ONLINE

@kosmoonline Kenderaan membawa Perdana Menteri Datuk Seri Ismail Sabri meninggalkan Istana Negera pada pukul 4.15 petang tadi. #beritatiktok #istananegara ♬ original sound – Kosmo!


Wajarkah BN biarkan Parlimen tergantung?-Asyraf
Oleh KOSMO!

21 November 2022, 4:23 pm
KUALA LUMPUR – Ketua Pergerakan Pemuda UMNO, Datuk Dr. Asyraf Wajdi Dusuki secara peribadi menegaskan bahawa Barisan Nasional (BN) boleh kekal sebagai pembangkang untuk semak dan imbang.
Namun persoalannya kata beliau, adakah kerajaan boleh dibentuk tanpa BN dan wajarkah parti itu membiarkan negara berada dalam keadaan parlimen tergantung.
Kata Asyraf, walaupun ketika ini BN yang disumpah seranah, dikecam, ditohmah dan difitnah dengan pelbagai label dan gelaran, namun akhirnya kepimpinan diminta pula menilai tawaran-tawaran yang ditawarkan oleh Pakata Harapan (PH) dan Perikatan Nasional (PN) hanya untuk membolehkan kerajaan dibentuk.
“Apa-apapun prinsip BN tetap satu, apa jua tawaran sama ada daripada PH atau PN akan dinilai dan diperhalusi berpandukan kepada prinsip asas iaitu jika membawa kebaikan dan manfaat kepada Kestabilan dan Kemakmuran untuk rakyat dan negara,” katanya pada hantaran di laman Facebook.
Mengulas lanjut Asyraf berkata, ketika ini beliau juga sedang bermesyuarat Dewan Tertinggi Barisan Nasional di Menara Dato Onn, Kuala Lumpur. -KOSMO! ONLINE


Fatin Afeefa didakwa sudah nikah, Adam Shahz tak ambil tahu
Oleh HANISAH SELAMAT

21 November 2022, 4:14 pm
PETALING JAYA – Pelakon Adam Shahz menafikan dakwaan sengaja memuat naik video perbualan bersama anak hingga terkeluar cerita ‘tidur dengan boyfriend’ serentak dengan kisah pertunangan bekas isterinya, Fatin Afeefa.
Katanya, klip yang disimpan lama tersebut hanya dimuatnaik dalam laman sosial selepas mensyaki dia dihalang berjumpa atau menghubungi anaknya, Ivy Herra Sophia gara-gara wanita itu bimbang banyak lagi rahsia pecah.
“Video yang saya kongsikan di laman sosial sebenarnya saya rakam beberapa bulan lalu dan baru dedahkan kerana saya cuma mahu tunjuk bukti dia halang kami berjumpa kerana takut anak bercerita benda rahsia.
“Saya dedah sebab tertanya-tanya punca lebih sebulan saya dan anak dihalang berhubung. Soal dia bertunang atau kahwin, saya tak peduli, janji keselamatan anak saya terjaga.
“Waktu itu, ahli keluarga terdekatnya mendakwa Fatin telah bernikah, tetapi diam-diam. Apa motif sebut begitu saya malas ambil tahu. Jadi, video yang saya muat naik tiada kena mengena dengan pertunangan sesiapa.
“Saya cuma minta jumpa anak. Jangan rumitkan keadaan. Kalau sebelum ini kami secara lisan bersetuju jaga anak sama-sama tanpa babitkan mahkamah, kali ini saya failkan hak penjagaan,” katanya kepada Kosmo! Online.
Terdahulu, dalam perbualan yang dirakam di dalam kereta, Adam dilihat bertanya kenapa Ivy tidur bersama abangnya, Adam Aisy Arrian, bukan dengan ibu, dan anak kecil itu menjawab dia berbuat demikian kerana mengikut suruhan.

“Kadang-kadang tidur dengan mommy tapi kebanyakan masa tidur dengan Ayyan (Arrian) dalam bilik lain sebab mommy suruh,” katanya yang kemudian mendedahkan si ibu tidur dengan teman lelaki.
Sebelum itu, Khamis lalu perkongsian Fatin dalam InstaStory mengundang spekulasi pertunangan apabila menunjukkan video berkaitan acara sarung cincin yang seakan sebuah majlis pertunangan.
Sementara itu, Adam turut mendedahkan isu lawatan anak kini semakin melarat apabila wujud campur tangan orang luar yang didakwa menghubunginya bagi memberi peringatan.
Kata pemilik nama sebenar Nor Shah Azli Abdul Ghani itu, walau bukan berbaur ugutan, perkara berkenaan anak yang boleh dibincang antara kedua-dua mereka hakikatnya tidak perlu mengheret kehadiran pihak ketiga.
“Saya tak faham kenapa dia perlu meminta seorang lelaki untuk menghubungi saya kononnya supaya saya menghentikan provokasi di media sosial. Siapa sebenarnya yang memulakan semua ini?
“Walaupun individu tersebut hanya penyampai mesej, rasanya tak perlu heret orang tak berkenaan. Dia pun sudah sekat nombor saya, jadi apa kata runding secara profesional menerusi peguam masing-masing.
“Saya syak dia bertindak sedemikian kerana satu persatu rahsianya yang cuba dikambus telah saya dedahkan hingga mendorongnya ‘mengirim’ pesanan menerusi orang ketiga,” katanya.
Sekitar awal tahun lalu, pelakon Tentang Bulan itu lebih dulu mendakwa Adam membawa bersama teman wanitanya tidur sebilik dengan anak ketika mereka bercuti. – KOSMO! ONLINE


Rundingan BN-PH masuk fasa serius
Oleh MOHD RASDAN AHMAD

21 November 2022, 4:36 pm
PETALING JAYA – Pakatan Harapan (PH) memaklumkan ketika ini pihak mereka telah memasuki fasa rundingan yang serius dengan Barisan Nasional (BN) dan akan dimuktamadkan dalam masa terdekat.
Ketua Setiausaha PH, Datuk Seri Saifuddin Nasution Ismail berkata, rundingan itu juga turut membincangkan perkara utama menyentuh tentang kestabilan politik dan pemulihan ekonomi.
“Pada masa sama, kami mengambil maklum penafian Datuk Seri Hishammuddin Hussein bahawa satu kenyataan yang tular menyatakan 10 Ahli Parlimen UMNO menyokong Tan Sri Muhyiddin Yassin sebagai calon Perdana Menteri adalah tidak benar.
“Oleh yang demikian, PH berpendirian bahawa kenyataan Setiausaha Agung Perikatan Nasional (PN) (Datuk Seri Hamzah Zainuddin) adalah pramatang, mustahil dan tidak konklusif berkait angka sokongan majoriti yang didakwa telah mereka capai,” katanya.
Beliau berkata demikian ketika merujuk kenyataan Setiausaha Agung PN, Datuk Seri Hamzah Zainudin bahawa Perikatan Nasional telah mempunyai jumlah Surat Akuan melebihi 112.
Jelas beliau, pendirian Pengerusi BN Datuk Seri Ahmad Zahid Hamidi jelas bahawa sebarang akuan berkanun yang lain, atau sebarang rundingan dengan parti-parti lain oleh mana- mana Ahli Parlimen UMNO adalah tidak sah dan tidak boleh diambil kira sebagai bukti sokongan majoriti kepada mana-mana calon Perdana Menteri.

“Ia juga boleh menyebabkan mereka hilang kerusi seperti yang dipersetujui dalam akuan berkanun yang telah mereka tandatangani,” jelasnya. – KOSMO! ONLINE.


Polis Kedah cari Jat Perre, Edin
Oleh NUR SYAZWANA MANSOR

21 November 2022, 5:49 pm
SUNGAI PETANI – Polis mencari dua lelaki bagi membantu siasatan berhubung kes pergaduhan melibatkan dua kumpulan penyokong parti politik di Dataran Zero di sini pada Sabtu lalu.
Individu itu ialah Shahrul Haizat Abdul Rozak, 35, atau dikenali sebagai Jat Perre yang beralamat di Taman Delima di sini dan Mohd. Iedir Mohamed, 43, atau Edin dari Taman Berlian Indah.
Polis Kedah, Datuk Wan Hassan Wan Ahmad berkata, siasatan mendapati kejadian pada pukul 2.15 pagi itu tercetus disebabkan pertembungan dua kumpulan penyokong berlainan parti di tempat sama.
“Kemudian berlaku pergeselan bendera parti yang terkena pada badan salah seorang penyokong sehingga berlaku kekecohan,” katanya dalam kenyataan di sini hari ini.
Berita berkaitan: Tujuh kertas siasatan dibuka, enam ditahan
Menurut beliau, siasatan masih dijalan bagi mengesan individu lain yang dipercayai terlibat dalam insiden sama. Kes disiasat mengikut Seksyen 147 Kanun Keseksaan (Akta 574) dan Seksyen 9(1) Akta Kesalahan Pilihan Raya 1954 (Akta 5).

Orang ramai yang mempunyai maklumat diminta tampil atau menghubungi Pegawai Penyiasat, Inspektor Muhammad Firdaus Mohd. Nasir di talian 04-4299222/012-3517317. – KOSMO! ONLINE


Salt Bae pamer stik daging dibalut emas
Oleh KOSMO!

21 November 2022, 5:12 pm
DUBAI – Seorang cef pempengaruh terkenal di media sosial dari Turkiye, Nusret Gokce berkongsi video di Instagram yang menunjukkan stik dibalut dengan kertas emas 24 karat, lapor Daily Mail kelmarin.
Gambar di Instagram itu mengandungi keterangan gambar iaitu: “Federal Bank (Bank Persekutuan)- 24K Gold (Emas)”.
Cef itu berkongsi gambar tersebut selepas dia menerima kritikan daripada para pengguna media sosial kerana sebuah restorannya di Abu Dhabi, Emiriah Arab Bersatu (UAE) mengenakan bil setinggi 615,065 dirham (RM765,670) kepada 14 orang pelanggannya .
Bayaran itu meliputi 9,000 dirham (RM11,203) untuk dua stik Istanbul yang ditutup dengan kertas emas, 5,500 (RM6,846) untuk dua stik Uthmaniyyah emas dan 4,500 dirham (RM5,601) untuk dua daging lembu tenderloin.
Restoran Salt Bae milik cef tersebut menyiarkan gambar bil itu ke akaun Instagram dengan kapsyen: “Kualiti tidak pernah mahal #saltbae #saltlife #salt.”
Tidak lama selepas itu, Salt Bae menerima kritikan bertubi-tubi daripada pengguna media sosial yang lain dengan ramai yang meluat dengan bayaran bil tersebut.

Seorang pengguna menulis komen dengan memberitahu ramai pengguna benar-benar terkejut dengan harga itu dan menyebut jumlah harga tersebut sebagai ‘tidak siuman’.
Pengguna media sosial lain pula menulis bahawa terdapat kira-kira 98 juta orang berada bawah paras kemiskinan, kehilangan tempat tinggal tetapi cef itu menyiarkan bil tersebut di Instagram.
” Saya akan berhenti mengikuti anda dan saya harap semua orang untuk melakukan perkara yang sama,” tulis pengguna media sosial itu. – Agensi


Gempa bumi cetek gegar Pulau Jawa, 20 terkorban, 300 cedera
Oleh KOSMO!

21 November 2022, 5:48 pm
JAKARTA – Gempa bumi cetek dengan kekuatan 5.6 pada skala Richter menggegarkan pulau utama Indonesia, Pulau Jawa hari ini, menyebabkan hampir 20 orang terkorban, kata seorang pegawai tempatan, manakala banyak bangunan rosak dan bencana tanah runtuh berlaku.
Pentadbir bandar Cianjur, Herman Suherman berkata, angka kematian itu dicatatkan di sebuah hospital di bandar itu sahaja. Menurutnya, ramai penduduk di perkampungan berdekatan masih menunggu untuk berpindah.
Cianjur merupakan bandar paling teruk terjejas dalam bencana alam tersebut.
“Maklumat yang saya dapat setakat ini adalah di hospital ini sahaja, hampir 20 orang mati dan sekurang-kurangnya 300 penduduk sedang dirawat. Kebanyakan mangsa mengalami kecederaan pada tulang akibat terperangkap di bawah runtuhan bangunan,” katanya.
Menurut Herman, waris mangsa berkumpul di Hospital Sayang, Cianjur dan memberi amaran bahawa angka korban dijangka terus meningkat berikutan ramai penduduk kampung di luar bandar itu mungkin masih terperangkap.
“Masih ramai keluarga di kampung-kampung berdekatan yang belum dipindahkan,” ujaranya.

Gegaran itu dirasai sehingga ke Jakarta yang terletak 100 kilometer dari Cianjur. – AFP


Dijel 7 tahun makan hasil ‘jual’ tubuh isteri
Oleh NOR SHAFAWATI YUP

21 November 2022, 3:20 pm
SEREMBAN – Seorang pegawai bank dijatuhi hukuman penjara tujuh tahun dan tiga kali sebatan oleh Mahkamah Sesyen di sini hari ini atas pertuduhan hidup atas wang hasil daripada persundalan isterinya, Oktober lalu.
Hakim Rushan Lutfi Mohamed membuat keputusan itu selepas tertuduh seorang lelaki berusia 35 tahun mengaku bersalah atas pertuduhan di bawah Seksyen 372A(1) Kanun Keseksaan.
Mengikut pertuduhan, tertuduh didakwa telah hidup sepenuhnya atau sebahagiannya daripada hasil persundalan isterinya yang berusia 35 tahun.
Kesalahan itu dilakukan di sebuah hotel di Kuala Pilah pada 30 Oktober lalu.
Berdasarkan fakta kes, hasil siasatan mendapati tertuduh telah memaksa mangsa bagi tujuan eksploitasi seks sejak bulan Julai 2022 bagi menyelesaikan bayaran hutang yang ditanggung oleh tertuduh.
Siasatan juga mendapati tertuduh telah mengenakan bayaran RM1,000 bagi satu jam terhadap pelanggan yang melanggan mangsa untuk tujuan eksploitasi seks.

Tertuduh yang tidak diwakili peguam dalam rayuannya memohon hukuman seringan-ringannya atas alasan sudah bertaubat dan mahu disatukan semula dengan isterinya.
“Saya berasa malu, takut terutama dengan Allah SWT, kepada keluarga saya dan isteri saya sudah bertaubat dan berjanji tidak akan mengulangi kesalahan sekali lagi.
“Saya perlu menanggung isteri yang tidak bekerja, tanggung ibu dan keluarga besar isteri di Sabah. Saya mohon dipertemu serta disatukan semula dengan isteri supaya dapat melindungi dan membimbingnya ke jalan Allah,” katanya.
Timbalan Pendakwa Raya, Atiqah Abu Hassan pula memaklumkan kesalahan dilakukan tertuduh adalah serius dan tidak bermoral dengan mengambil kira pekerjaan itu dilakukan isterinya sendiri.
Sementara itu di kamar mahkamah berasingan, Hakim Datin Surita Budin menolak pengakuan bersalah tertuduh sama yang didakwa atas pertuduhan memperdagangkan isterinya bagi tujuan eksploitasi seks.
Mahkamah menolak pengakuan bersalah tertuduh kerana dianggap membuat pengakuan bersyarat di atas pertuduhan yang dikenakan terhadapnya.
Mahkamah kemudian menetapkan kes disebut semula 30 November depan. – KOSMO! ONLINE


Mira Filzah puji Qatar julang Islam dalam temasya sukan
Oleh NUR EMIRA SAIZALI

21 November 2022, 3:02 pm
PETALING JAYA – Aktres popular Mira Filzah memuji inisiatif tuan rumah kejohanan bola sepak Piala Dunia 2022 di Qatar yang mengangkat kebesaran agama Islam dalam sebuah temasya sukan bertaraf antarabangsa.
Pemilik nama penuh Nur Amirah Filzah Badioezaman itu sangat mengagumi cara tuan rumah mempersembahkan keindahan Islam di mata dunia terutama pada acara pembukaan yang dimulakan dengan alunan bacaan al-Quran oleh Ghanim al-Muftah.
“Allahuakhbar, sangat indah acara pembukaan untuk piala dunia.
“Semoga ini menjadi asbab untuk orang luar di sana lebih menerima dan membuka mata tentang Islam,” puji pelakon berusia 29 tahun itu.
Dalam perkongsian lain, pelakon drama Pujaan Hati Kanda itu juga turut berpendapat cara dan syarat pihak tuan rumah memartabatkan Islam sepanjang piala dunia berlangsung harus diberikan pujian.
Antara peraturan yang dikuatkuasakan ialah mengharamkan penjualan atau membawa minuman beralkohol di semua lokasi acara bola sepak berlangsung.

PUJIAN Mira yang berpendapat sekiranya kuasa besar Islam saling melindungi, pasti tidak ada negara Islam lain dijajah.
“Sebenarnya kuasa negara-negara Islam di dunia ini sangat kuat seperti Qatar, Emiriyah Arab Bersatu (UAE) dan Kuwait.
“Jika semua negara Islam ini bergabung, kekayaan mereka sahaja, masya-Allah,” tuturnya kagum.
Dia juga turut berpendapat negara Islam lain tidak akan dijajah sekiranya kuasa-kusa besar saling melindungi antara satu sama lain.
“Kalaulah mereka menjaga dan melindungi negara Islam lain, pasti tiada kuasa luar yang berani menjajah.
“Tahniah Qatar untuk usaha yang sangat besar. Memartabatkan dan memperkenalkan Islam dengan cara yang sangat bersahaja,” katanya lagi.
Bintang filem Sangkar itu juga turut memuji maskot rasmi Piala Dunia 2022 yang diberi nama La’eeb.
Semalam, acara pembukaan Piala Dunia Qatar 2022 di Stadium Al Bayt bermula gemilang termasuk bacaan ayat al-Quran yang dipetik dari surah al-Hujurat oleh Ghanim yang juga duta temasya tersebut.
Difahamkan, Ghanim merupakan pesakit Caudal regression syndrome (CRS) iaitu mengalami gangguan perkembangan pada bahagian bawah tubuh badan termasuk kecacatan punggung dan kaki.
Selain itu, acara pembukaan tersebut turut dimeriahkan dengan persembahan hebat lagu tema yang dinyanyikan bintang K-pop ternama, Jungkook daripada kumpulan BTS bersama penyanyi Qatar, Fahad Al-Kubaisi. – KOSMO! ONLINE


Lelaki 22 tahun lemas di Sungai Semungkis
Oleh TUAN NURHIDAYAH TUAN AB.GHANI

21 November 2022, 3:48 pm
HULU LANGAT – Mayat seorang lelaki ditemui lemas setelah dihanyutkan arus deras dan tersepit di celah batu di Sungai Semungkis, di sini, pagi tadi.
Pengarah Jabatan Bomba dan Penyelamat (JBPM) Selangor, Norazam Khamis berkata, pihaknya menerima panggilan kecemasan berhubung kejadian sekitar pukul 11.40 pagi.
Menurut Norazam, dan seramai lima anggota bersama satu jentera dari Balai Bomba dan Penyelamat (BBP) Bandar Tun Hussein Onn dikerahkan ke lokasi kejadian.
“Setibanya di lokasi, kami mendapat makluman bahawa seorang lelaki berusia 22 tahun berkenaan lemas setelah dihanyutkan arus deras dan tersepit di celah batu.
“Pihak bomba mengeluarkan mangsa dengan bantuan Unit Pasukan Penyelamat di Air (PPDA) pada pukul 11.53 pagi.
Jelasnya, mangsa, Hussain Hakimi Ridzuan berkunjung ke sungai berkenaan bersama tujuh lagi rakannya yang lain.

“Mangsa berjaya di bawa naik ke darat pukul 1.21 petang dan disahkan meninggal dunia di tempat kejadian.
“Mayat mangsa diserahkan kepada pihak polis untuk tindakan lanjut,” katanya dalam kenyataan hari ini. -KOSMO! ONLINE.


Dewan Tertinggi BN diketepikan – Wee Ka Siong
Oleh HARRITH HISHAM

21 November 2022, 3:39 pm
PETALING JAYA – Presiden MCA, Datuk Seri Wee Ka Siong meluahkan kekecewaan berkenaan keputusan Barisan Nasional (BN) bergabung dengan Pakatan Harapan (PH) untuk membentuk Kerajaan Persekutuan dan Negeri (Perak) tanpa merujuk Dewan Tertinggi Barisan Nasional (BN).
Naib Pengerusi BN itu berkata, segala keputusan berhubung gabungan BN dan PH tersebut tidak pernah dirujuk kepada pimpinan tertinggi parti itu terlebih dahulu.
“Saya sebagai Presiden MCA dan Naib Pengerusi BN tidak pernah dirujuk atau dimaklumkan langsung.
“Entah dari mana keputusan itu dicapai, malah selepas Pilihan Raya Umum ke-15 (PRU15), mesyuarat Dewan Tertinggi BN masih belum lagi diadakan setakat waktu ini,” katanya dalam kenyataan hari ini.
Terdahulu, hampir semua 30 Ahli Parlimen dari Barisan Nasional (BN) dilaporkan berkumpul di Hotel Seri Pacific.
Antara yang hadir, Pengerusi BN, Datuk Seri Ahmad Zahid Hamidi, Perdana Menteri, Datuk Seri Ismail Sabri Yaakob.

Manakala Ahli Parlimen lain yang turut kelihatan termasuk Ahli Parlimen Pontian, Datuk Seri Ahmad Maslan dan juga Ahli Parlimen Pengerang, Datuk Seri Azalina Othman Said.
Sebelum itu, Pengerusi PH Datuk Seri Anwar Ibrahim, Presiden Amanah, Mohamad Sabu dan Setiausaha Agong PKR, Datuk Seri Saifudin Nasution juga hadir di lokasi sama. – KOSMO! ONLINE


PRU15: Tujuh kertas siasatan dibuka, 6 ditahan
Oleh TUAN NURHIDAYAH TUAN AB.GHANI

21 November 2022, 3:44 pm
PETALING JAYA – Polis Diraja Malaysia (PDRM) membuka tujuh kertas siasatan atas pelbagai kesalahan pada Pilihan Raya Umum ke-15 (PRU15) sejak semalam.
Pengarah Operasi PRU15 PDRM, Datuk Seri Hazani Ghazali berkata, jumlah itu melibatkan tiga siasatan di Selangor masing-masing dua siasatan di Pahang dan dua lagi di Johor.
“Kertas siasatan dibuka mengikut Seksyen 353 Kanun Keseksaan dan beberapa kesalahan di bawah Akta Komunikasi dan Multimedia 1998, Akta Kesalahan Pilihan Raya 1954 dan Akta Bahan Letupan 1957.
“Selain itu, polis membekas enam lelaki bagi kejadian yang dilaporkan berlaku di Sungai Petani, Kedah pada 19 November lalu,” ujarnya.
Menurut Hazani, enam lelaki itu ditahan susulan beberapa kumpulan parti melibatkan 300 orang berkumpul di Dataran Zero, Pekan Lama Sungai Petani pada pukul 2.15 pagi.
Mereka disiasat mengikut Seksyen 147 Kanun Keseksaan dan Seksyen 9 AKPR 1954.

“Sebanyak 3,417 laporan diterima sejak 4 November lalu sehingga semalam. Daripada jumlah itu, sebanyak 508 kertas siasatan dibuka dan 149 kertas siasatan dirujuk kepada Timbalan Pendakwa Raya untuk tindakan lanjut.
“Tujuh kertas siasatan diklasifikasi sebagai tiada tindakan lanjut (NFA), enam kes dituduh di mahkamah dan empat kes dijatuhi hukuman,” katanya. – KOSMO! ONLINE.


Bonus penjawat awam di P. Pinang Disember ini
Oleh SAFINA RAMLI

21 November 2022, 3:30 pm
GEORGE TOWN – Seramai 3,920 penjawat awam di negeri ini sekurang-kurangnya boleh menarik nafas lega apabila bakal menerima bonus setengah bulan gaji atau minimum RM1,200 Disember ini.
Ketua Menteri, Chow Kon Yeow berkata, pemberian ini bagi menghargai sumbangan penjawat awam dan meningkatkan semangat mereka untuk terus berkhidmat dengan cemerlang.
“Kerajaan negeri meluluskan bayaran Bantuan Khas Kewangan (BKK) pada akhir tahun bersamaan setengah bulan gaji kakitangan awam atau minimum RM1, 200.
“Bayaran BKK ini melibatkan 3,920 penjawat awam negeri dengan implikasi kewangan berjumlah RM6.13 juta.
“Semua pembayaran BKK dan geran ini akan dibuat pada Disember 2022,” ujarnya ketika membentangkan Bajet 2023 Negeri Pulau Pinang dalam sidang Dewan Undangan Negeri (Dun), di sini hari ini. – KOSMO! ONLINE


Hentikan berbalah, tunjuk siapa kuasa – Najib
Oleh MUHAMMAD NAJIEB AHMAD FUAD

21 November 2022, 3:25 pm
PETALING JAYA – Kepimpinan Barisan Nasional (BN) perlu duduk bersama-sama dan memikirkan masa depan serta hala tuju negara ketika ini selepas keputusan Pilihan Raya Umum ke-15 (PRU15) menyaksikan rakyat berpecah.
Bekas Perdana Menteri Datuk Seri Najib Tun Razak berkata, ketegangan dan perpecahan yang berlaku ketika ini perlu diredakan dengan pemimpin fokus mengutamakan kepentingan rakyat selain memikirkan semula ke arah negara yang lebih stabil.
“21 juta pengundi, rakyat telah bersuara, keputusannya menunjukkan Malaysia berpecah. Ada persahabatan yang terputus sepanjang kempen.
“Ada masa untuk kita berpolitik, berbahas, berbalah, berebut. There is a time for this but it is not now (ada masanya berpolitik tetapi bukan sekarang). Kini tiba masanya kita duduk dan benar-benar memikirkan masa depan negara.
Tangkap layar status Facebook Najib.
“What do we want (Apa yang kita mahukan) Malaysia? Ke mana kita? Apakah masa depan dan hala tuju yang kita mahukan? Untuk Malaysia, untuk anak-anak Malaysia.” katanya dalam satu hantaran di Facebook hari ini.
Dalam pada itu, Najib turut mengajak semua pemimpin dan rakyat mengetepikan isu perbalahan politik sebaliknya bersatu hati membina semula negara.

“Ada keluarga yang bertengkar sesama diri, ibu bapa dengan anak-anak, anak saudara dengan pak cik mak cik, kawan baik berpuluh tahun kini tidak bercakap. Jangan, hentikanlah. Please stop it (tolong hentikan), bersama semula sebagai sahabat dan keluarga.
“Come together again (mari bersama semula), as friends and family (sebagai kawan dan keluarga)..kita 1Malaysia. We are all (kita semua) 1Malaysia, isu politik juga tolonglah ketepikan dulu, nak bina parti nak kukuhkan kawasan nak fikir PRU16 semua letak tepi dulu siapa lebih power (hebat),” jelasnya.
Hari ini pelbagai spekulasi yang timbul menyatakan terdapat perpecahan berlaku di antara Ahli Parlimen BN yang menyatakan sokongan terhadap dua blok berasingan iaitu Perikatan Nasional (PN) dan Pakatan Harapan (PH). – KOSMO! ONLINE


Ismail Sabri tiba di Istana Negara
Oleh HARRITH HISHAM

21 November 2022, 3:10 pm
PETALING JAYA – Perdana Menteri, Datuk Seri Ismail Sabri Yaakob tiba di Istana Negara sebentar tadi.
Kenderaan membawa Ahli Parlimen Bera itu dilihat memasuki pintu utama Istana Negara kira-kira pukul 2.50 petang tadi.
Terdahulu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melanjutkan tempoh pencalonan bakal Perdana Menteri Malaysia ke-10 sehingga pukul 2 petang esok.
Titah perkenan Seri Paduka Baginda itu susulan permohonan daripada ketua parti-parti politik dan gabungan parti-parti politik yang telah diterima oleh pihak Istana Negara hari ini.
Menurut Datuk Pengelola Bijaya Diraja, Datuk Seri Ahmad Fadil Shamsuddin, Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai. – KOSMO! ONLINE


BN belum buat keputusan, Anwar optimis jadi PM
Oleh MOHD RASDAN AHMAD

21 November 2022, 3:13 pm
KUALA LUMPUR – Barisan Nasional (BN) masih tidak memberi sebarang keputusan sama ada untuk menyertai gabungan bersama Pakatan Harapan (PH) mahupun gabungan Perikatan Nasional (PN).
Pengerusi PH, Datuk Seri Anwar Ibrahim berkata, keadaan itu berlaku apabila ada sebahagian dari Ahli Parlimen BN yang telah menandatangani surat akuan bersumpah (SD) bersama Perikatan Nasional.
“Buat masa ini tiada keputusan, namun saya optimis satu keputusan bakal dibuat bagi memastikan Pakatan Harapan membentuk kerajaan yang stabil.
“Seperti yang sedia maklum, Ahli Parlimen BN yang mendahului parti mereka bakal berdepan dengan tindakan tegas,” katanya ketika sidang akhbar di Hotel Seri Pacific sebentar tadi. – KOSMO! ONLINE.


Ghanim Al-Muftah curi perhatian di Piala Dunia Qatar 2022
Oleh MUHAMMAD HAIKAL RAMLI

21 November 2022, 3:19 pm
PETALING JAYA – Sosok Ghanim Al-Muftah yang tampil dalam upacara pembukaan Piala Dunia 2022 di Stadium Al Bayt, Qatar, malam semalam telah mencuri perhatian dunia.
Pemuda berusia 20 tahun yang diangkat sebagai duta Piala Dunia 2022 itu tampil dengan melantunkan potongan ayat suci al-Quran melalui Surah Al-Hujurat, ayat 13.
Ghanim Al-Muftah dilahirkan dengan penyakit yang dikenali sebagai Caudal Regression Syndrome (CDS) yang mana lahir tanpa bahagian bawah badan pada 5 Mei 2022.
Biarpun dilanda dengan pelbagai ujian dan cabaran dek kerana kekurangan pada diri, Ghanim kekal positif dalam mengharungi liku-liku hidupnya sehingga menjadikan beliau sebagai entiti mithali dan idola kepada orang ramai yang seumurannya.
Sejurus penampilannya, dia telah menjadi topik hangat di media sosial, rata-rata orang ramai menzahirkan rasa kagum dan terinspirasi dengan kegigihan dan keazaman Ghanim yang tidak pernah menyerah berjuang untuk hidupnya biarpun tidak mempunyai badan ‘normal’ seperti orang lain.
“Ghanim al-Muftah sangat penuh dengan inspirasi, walaupun mempunyai kekurangan pada fizikalnya, dia adalah seorang perenang yang prolifik, juga mengambil bahagian dalam penyelaman skuba, mendaki dan bermain skate, anak muda yang berwibawa,” ciap @ShahZaib di Twitter.

“Pembukaan yang penuh bermakna, hanya dengan bacaan sepotong ayat suci al-Quran sudah mampu menyentuh hati orang rami ditambah lagi dengan pencapaiannya yang melebihi keupayaan orang biasa. Allahuakhbar,” ciap @MunasarAbdiAmudle.
Untuk rekod, pelakon veteran Amerika Syarikat, Morgan Freeman juga turut tampil ke atas pentas dan berbual dengan Ghanim sambil membawa mesej keamanan disamping menekankan isu kemanusiaan dan tolak ansur dalam kalangan manusia. – KOSMO! ONLINE